ประกาศกรมสรรพสามิต เรื่อง มาตรฐานความปลอดภัยประเภทระบบความปลอดภัยเชิงป้องกันก่อนเกิดเหตุ (Active Safety)

ประกาศสำนักงานคณะกรรมการกำกับหลักทรัพย์และตลาดหลักทรัพย์

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน.
๒๒/๒๕๕๒
เรื่อง
การจัดตั้งกองทุนรวมและการเข้าทำสัญญารับจัดการ
กองทุนส่วนบุคคล[๑]

อาศัยอำนาจตามความดังต่อไปนี้
(๑) มาตรา ๑๔๑ (๒) แห่งพระราชบัญญัติหลักทรัพย์และตลาดหลักทรัพย์
พ.ศ. ๒๕๓๕ โดยความเห็นชอบของคณะกรรมการ ก.ล.ต.
ทำหน้าที่คณะกรรมการกำกับตลาดทุนตามมาตรา ๖๐
แห่งพระราชบัญญัติหลักทรัพย์และตลาดหลักทรัพย์ (ฉบับที่ ๔) พ.ศ. ๒๕๕๑ มาตรา ๑๑๘
(๑) แห่งพระราชบัญญัติหลักทรัพย์และตลาดหลักทรัพย์ พ.ศ. ๒๕๓๕ และมาตรา ๑๓๙ (๔)
แห่งพระราชบัญญัติหลักทรัพย์และตลาดหลักทรัพย์ พ.ศ. ๒๕๓๕
ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ ๒) พ.ศ.
๒๕๔๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๓๔ มาตรา ๔๑ มาตรา ๔๓ มาตรา ๔๔ และมาตรา ๖๔
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
(๒) ข้อ ๔ ข้อ ๗ และข้อ ๑๗ แห่งประกาศคณะกรรมการกำกับตลาดทุน ที่ ทน.
๒๗/๒๕๕๒ เรื่อง หลักเกณฑ์ เงื่อนไข และวิธีการจัดตั้งและจัดการกองทุน ลงวันที่ ๒๐
กรกฎาคม พ.ศ. ๒๕๕๒ โดยได้รับความเห็นชอบจากคณะกรรมการ ก.ล.ต.
ทำหน้าที่คณะกรรมการกำกับตลาดทุนตามมาตรา ๖๐
แห่งพระราชบัญญัติหลักทรัพย์และตลาดหลักทรัพย์ (ฉบับที่ ๔) พ.ศ. ๒๕๕๑
(๓) ข้อ ๕ ข้อ ๘ ข้อ ๙ ข้อ ๑๐ ข้อ ๑๙ (๑) (๒) และ (๖) และข้อ ๒๐
แห่งประกาศคณะกรรมการกำกับตลาดทุน ที่ ทน. ๒๗/๒๕๕๒ เรื่อง หลักเกณฑ์ เงื่อนไข
และวิธีการจัดตั้งและจัดการกองทุน ลงวันที่ ๒๐ กรกฎาคม พ.ศ. ๒๕๕๒
สำนักงานออกข้อกำหนดไว้ ดังต่อไปนี้

ข้อ ๑  ประกาศนี้ใช้บังคับตั้งแต่วันที่ ๑๖
สิงหาคม พ.ศ. ๒๕๕๒ เป็นต้นไป

ข้อ ๒  ในประกาศนี้
(๑) บริษัทจดทะเบียน หมายความว่า
บริษัทที่มีหุ้นที่ได้รับการจดทะเบียนหรือได้รับอนุญาตให้ทำการซื้อขายได้ในตลาดหลักทรัพย์แห่งประเทศไทย
(๒) ผู้ลงทุนประเภทสถาบัน
หมายความว่า
(ก) ธนาคารพาณิชย์
(ข) บริษัทเงินทุน
(ค) บริษัทหลักทรัพย์ที่ซื้อหน่วยลงทุนเพื่อเป็นทรัพย์สินของตนเอง
หรือเพื่อการบริหารกองทุนส่วนบุคคล
หรือเพื่อการจัดการโครงการลงทุนที่จัดตั้งขึ้นตามกฎหมายว่าด้วยการประกอบธุรกิจเงินทุน
ธุรกิจหลักทรัพย์ และธุรกิจเครดิตฟองซิเอร์
(ง) บริษัทเครดิตฟองซิเอร์
(จ) บริษัทประกันภัย
(ฉ) นิติบุคคลที่มีกฎหมายเฉพาะจัดตั้งขึ้นซึ่งมิได้เป็นบุคคลตาม (ฌ)
(ช) ธนาคารแห่งประเทศไทย
(ซ) สถาบันการเงินระหว่างประเทศ
(ฌ) ส่วนราชการและรัฐวิสาหกิจตามกฎหมายว่าด้วยวิธีการงบประมาณ
(ญ) กองทุนเพื่อการฟื้นฟูและพัฒนาระบบสถาบันการเงิน
(ฎ) กองทุนบำเหน็จบำนาญข้าราชการ
(ฏ) กองทุนสำรองเลี้ยงชีพ
(ฐ) กองทุนรวมตามกฎหมายว่าด้วยหลักทรัพย์และตลาดหลักทรัพย์
(ฑ)
นิติบุคคลที่มีเงินลงทุนในหลักทรัพย์ตามงบการเงินปีล่าสุดที่ผู้สอบบัญชีตรวจสอบแล้วตั้งแต่หนึ่งร้อยล้านบาทขึ้นไป
(ฒ) นิติบุคคลที่มีผู้ถือหุ้นเป็นบุคคลตาม (ก) ถึง (ฑ)
ถือหุ้นรวมกันเกินกว่าร้อยละเจ็ดสิบห้าของจำนวนหุ้นที่มีสิทธิออกเสียงทั้งหมด
(ณ) ผู้ลงทุนต่างประเทศซึ่งมีลักษณะเดียวกับผู้ลงทุนตาม (ก) ถึง (ฒ)
โดยอนุโลม
(ด) นิติบุคคลตามที่สำนักงานอนุญาตเป็นรายกรณี
ซึ่งนิติบุคคลนั้นต้องประกอบธุรกิจหลักสอดคล้องกับธุรกิจหลักที่กองทุนรวมต้องการลงทุนตามที่กำหนดไว้ในนโยบายการลงทุน
(๓) หนังสือชี้ชวน หมายความว่า
หนังสือชี้ชวนที่มีรายละเอียดตามที่กำหนดโดยประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยหนังสือชี้ชวนเสนอขายหน่วยลงทุนของกองทุนรวม
(๔) เงินทุนจดทะเบียน หมายความว่า
เงินทุนที่บริษัทจัดการกองทุนรวมได้รับจากการจำหน่ายหน่วยลงทุนและนำมาจดทะเบียนไว้กับสำนักงาน
(๕)[๒]
เงินทุนโครงการ หมายความว่า
เงินทุนโครงการที่บริษัทจัดการกองทุนรวมยื่นขอจดทะเบียนไว้กับสำนักงานตามประกาศคณะกรรมการกำกับตลาดทุนว่าด้วยการจดทะเบียนกองทรัพย์สินเป็นกองทุนรวมและการแก้ไขเพิ่มเติมรายการทางทะเบียน
(๖) ผู้ติดต่อกับผู้ลงทุน
หมายความว่า
บุคคลธรรมดาที่ได้รับความเห็นชอบให้เป็นผู้ติดต่อกับผู้ลงทุนตามประกาศสำนักงานคณะกรรมการกำกับหลักทรัพย์และตลาดหลักทรัพย์
ว่าด้วยการให้ความเห็นชอบผู้ติดต่อกับผู้ลงทุน และมาตรฐานการปฏิบัติงาน
(๗) ผู้สนับสนุนการขายหรือรับซื้อคืน หมายความว่า
บุคคลที่บริษัทจัดการกองทุนรวมมอบหมายให้ทำหน้าที่ขายหรือรับซื้อคืนหน่วยลงทุน
แล้วแต่กรณี ของกองทุนรวม
(๘) กองทุนรวมอสังหาริมทรัพย์
หมายความว่า
กองทุนรวมอสังหาริมทรัพย์ตามประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยหลักเกณฑ์
เงื่อนไข และวิธีการจัดตั้งและจัดการกองทุนรวมอสังหาริมทรัพย์
(๙) กองทุนอสังหาริมทรัพย์ต่างประเทศ หมายความว่า
กองทุนที่จัดตั้งขึ้นตามกฎหมายต่างประเทศที่มีลักษณะเป็นโครงการแบบกลุ่ม (collective investment scheme)
ซึ่งมีวัตถุประสงค์หลักในการลงทุนในอสังหาริมทรัพย์หรือในกิจการที่ประกอบธุรกิจพัฒนาอสังหาริมทรัพย์  ทั้งนี้
ไม่ว่ากองทุนดังกล่าวจะจัดตั้งในรูปบริษัท ทรัสต์ หรือรูปอื่นใด
(๑๐) กองทุนสำรองเลี้ยงชีพที่มีหลายนโยบายการลงทุน หมายความว่า
กองทุนสำรองเลี้ยงชีพที่มีนโยบายการลงทุนมากกว่าหนึ่งนโยบายโดยอาจจัดตั้งเป็นกองทุนสำรองเลี้ยงชีพนายจ้างเดียวหรือกองทุนสำรองเลี้ยงชีพหลายนายจ้างก็ได้
(๑๑) กองทุนสำรองเลี้ยงชีพนายจ้างเดียว หมายความว่า
กองทุนสำรองเลี้ยงชีพที่จัดตั้งขึ้นเพื่อลูกจ้างของนายจ้างเพียงรายเดียว
(๑๒) กองทุนสำรองเลี้ยงชีพหลายนายจ้าง หมายความว่า
กองทุนสำรองเลี้ยงชีพที่จัดตั้งขึ้นเพื่อลูกจ้างของนายจ้างหลายราย
(๑๓)[๓]
กองโครงสร้างพื้นฐาน หมายความว่า
กองทุนที่มีลักษณะดังต่อไปนี้
(ก)
กองทุนรวมโครงสร้างพื้นฐานตามประกาศคณะกรรมการกำกับตลาดทุนว่าด้วยหลักเกณฑ์
เงื่อนไข และวิธีการจัดตั้งและจัดการกองทุนรวมโครงสร้างพื้นฐาน
(ข)
กองทุนโครงสร้างพื้นฐานที่จัดตั้งขึ้นตามกฎหมายต่างประเทศที่มีวัตถุประสงค์หลักในการลงทุนในทรัพย์สินที่มีลักษณะทำนองเดียวกับกองทุนรวมโครงสร้างพื้นฐานตาม
(ก)  ทั้งนี้
ไม่ว่ากองทุนดังกล่าวจะจัดตั้งในรูปบริษัท ทรัสต์ หรือรูปอื่นใด
(๑๔)[๔]
หน่วยของกองโครงสร้างพื้นฐาน หมายความว่า
หน่วยลงทุนหรือตราสารดังต่อไปนี้
(ก)
หน่วยลงทุนของกองทุนรวมโครงสร้างพื้นฐานตามประกาศคณะกรรมการกำกับตลาดทุนว่าด้วยหลักเกณฑ์
เงื่อนไข และวิธีการจัดตั้งและจัดการกองทุนรวมโครงสร้างพื้นฐาน
(ข) ตราสารที่ออกโดยกองทุนโครงสร้างพื้นฐานที่จัดตั้งขึ้นตามกฎหมายต่างประเทศที่มีลักษณะทำนองเดียวกับหน่วยลงทุนของกองทุนรวมโครงสร้างพื้นฐานตาม
(ก)
(๑๕)[๕]
กิจการโครงสร้างพื้นฐาน หมายความว่า
กิจการโครงสร้างพื้นฐานตามประกาศคณะกรรมการกำกับตลาดทุนว่าด้วยหลักเกณฑ์ เงื่อนไข
และวิธีการจัดตั้งและจัดการกองทุนรวมโครงสร้างพื้นฐาน

ข้อ ๓ 
การจัดตั้งกองทุนรวมและการขายหน่วยลงทุนให้เป็นไปตามภาค ๑ และการเข้าทำสัญญารับจัดการกองทุนส่วนบุคคลให้เป็นไปตามภาค
๒
ในกรณีที่บริษัทจัดการกองทุนรวมมีเหตุจำเป็นโดยไม่สามารถปฏิบัติให้เป็นไปตามหลักเกณฑ์ในภาค ๑ การจัดตั้งกองทุนรวมและการขายหน่วยลงทุน
สำหรับการจัดตั้งกองทุนรวมใดที่มีการเสนอขายหน่วยลงทุนทั้งในประเทศและต่างประเทศ
บริษัทจัดการกองทุนรวมอาจขอผ่อนผันการปฏิบัติตามหลักเกณฑ์ดังกล่าวเฉพาะในส่วนที่ไม่มีผลกระทบต่อผู้ลงทุนในประเทศไทยต่อสำนักงานได้
โดยบริษัทจัดการกองทุนรวมต้องแสดงได้ว่าการขอผ่อนผันดังกล่าวไม่ขัดหรือแย้งกับหลักเกณฑ์ที่เกี่ยวข้องกับการให้ความคุ้มครองผู้ลงทุนในประเทศที่กองทุนรวมมีการเสนอขายหน่วยลงทุนนั้น
(host country)[๖]

ภาค ๑
การจัดตั้งกองทุนรวมและการขายหน่วยลงทุน

หมวด ๑

หลักเกณฑ์ทั่วไป

ส่วนที่ ๑
ลักษณะและประเภทของกองทุนรวม

ข้อ ๔ 
การยื่นคำขอจัดตั้งกองทุนรวมจะกระทำได้ต่อเมื่อกองทุนรวมที่จะจัดตั้งนั้นมีลักษณะใดลักษณะหนึ่งดังต่อไปนี้
(๑) กองทุนรวมเพื่อผู้ลงทุนทั่วไป
(๒) กองทุนรวมเพื่อผู้ลงทุนประเภทสถาบัน ซึ่งหมายถึง
กองทุนรวมที่มีผู้ถือหน่วยลงทุนทั้งหมดเป็นผู้ลงทุนประเภทสถาบัน

ข้อ ๕  กองทุนรวมที่ยื่นคำขอจัดตั้งตามข้อ ๔
จะต้องเป็นกองทุนรวมประเภทดังต่อไปนี้
(๑) กองทุนรวมทั่วไป อันได้แก่
(ก) กองทุนรวมตราสารแห่งทุน ซึ่งหมายถึง
กองทุนรวมที่มีนโยบายการลงทุนในหรือมีไว้ซึ่งตราสารแห่งทุนโดยเฉลี่ยในรอบปีบัญชีไม่น้อยกว่าร้อยละหกสิบห้าของมูลค่าทรัพย์สินสุทธิของกองทุนรวม
(ข)[๗]
กองทุนรวมตราสารแห่งหนี้ ซึ่งหมายถึง
กองทุนรวมที่มีนโยบายการลงทุนในหรือมีไว้ซึ่งเงินฝาก ตราสารแห่งหนี้
หรือหลักทรัพย์หรือทรัพย์สินอื่นหรือการหาดอกผลโดยวิธีอื่นตามที่ประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยการลงทุนและการมีไว้เพื่อเป็นทรัพย์สินของกองทุนกำหนดไว้โดยเฉพาะให้กองทุนรวมประเภทนี้ลงทุนได้
(ค) กองทุนรวมผสม ซึ่งหมายถึง
กองทุนรวมที่มีนโยบายการลงทุนในหรือมีไว้ซึ่งหลักทรัพย์และทรัพย์สินตลอดจนการหาดอกผลโดยวิธีอื่น
โดยสัดส่วนการลงทุนตามนโยบายดังกล่าวขึ้นอยู่กับการตัดสินใจของบริษัทจัดการกองทุนรวมตามความเหมาะสมกับสภาวการณ์ในแต่ละขณะหรือกำหนดสัดส่วนการลงทุนในตราสารแห่งทุนในขณะใดขณะหนึ่งน้อยกว่าร้อยละหกสิบห้าของมูลค่าทรัพย์สินสุทธิของกองทุนรวม
(๒) กองทุนรวมพิเศษ อันได้แก่
(ก) กองทุนรวมหน่วยลงทุน ซึ่งหมายถึง
กองทุนรวมที่มีนโยบายการลงทุนในหรือมีไว้ซึ่งหน่วยลงทุนและใบสำคัญแสดงสิทธิที่จะซื้อหน่วยลงทุนของกองทุนรวมโดยเฉลี่ยในรอบปีบัญชีไม่น้อยกว่าร้อยละหกสิบห้าของมูลค่าทรัพย์สินสุทธิของกองทุนรวม
(ข)[๘]
กองทุนรวมตลาดเงิน ซึ่งหมายถึง กองทุนรวมเปิดที่มีนโยบายการรับซื้อคืนหน่วยลงทุนทุกสิ้นวันทำการ
โดยมุ่งลงทุนในหรือมีไว้ซึ่งเงินฝาก
ตราสารแห่งหนี้ระยะสั้นที่มีคุณภาพสูงหรือหลักทรัพย์หรือทรัพย์สินอื่นหรือการหาดอกผลโดยวิธีอื่นตามที่ประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยการลงทุนและการมีไว้เพื่อเป็นทรัพย์สินของกองทุนกำหนดไว้โดยเฉพาะให้กองทุนรวมประเภทนี้ลงทุนได้
(ค) กองทุนรวมมีประกัน ซึ่งหมายถึง
กองทุนรวมที่บริษัทจัดการกองทุนรวมจัดให้มีบุคคลอื่นประกันว่าหากผู้ถือหน่วยลงทุนได้ถือหน่วยลงทุนจนครบตามระยะเวลาที่กำหนด
ผู้ถือหน่วยลงทุนจะได้รับชำระเงินลงทุน หรือเงินลงทุนและผลตอบแทน
จากการไถ่ถอนหรือการขายคืนหน่วยลงทุน แล้วแต่กรณี ตามจำนวนเงินที่ประกันไว้
(ง) กองทุนรวมคุ้มครองเงินต้น ซึ่งหมายถึง
กองทุนรวมที่บริษัทจัดการกองทุนรวมวางแผนการลงทุนเพื่อให้ความคุ้มครองเงินลงทุนของผู้ถือหน่วยลงทุน  ทั้งนี้
ตามที่ระบุไว้ในโครงการจัดการกองทุนรวม
(จ) กองทุนรวมที่มีการกระจายการลงทุนน้อยกว่าเกณฑ์มาตรฐาน
ซึ่งหมายถึงกองทุนรวมที่มีนโยบายในการกระจายการลงทุนน้อยกว่ามาตรฐานการกระจายการลงทุนที่สำนักงานกำหนดสำหรับกองทุนรวมทั่วไปตาม
(๑)
(ฉ) กองทุนรวมดัชนี ซึ่งหมายถึง
กองทุนรวมที่มีนโยบายสร้างผลตอบแทนให้แก่ผู้ถือหน่วยลงทุนตามการเคลื่อนไหวของดัชนีราคาหลักทรัพย์ที่ระบุไว้ในโครงการจัดการกองทุนรวม
โดยดัชนีราคาหลักทรัพย์ดังกล่าวต้องได้รับการยอมรับจากสำนักงาน
(ช) กองทุนรวมที่ลงทุนในต่างประเทศ ซึ่งหมายถึง กองทุนรวมที่มีนโยบายเพื่อนำเงินที่ได้จากการจำหน่ายหน่วยลงทุนในประเทศไปลงทุนในต่างประเทศ
(ซ)
กองทุนรวมเพื่อแก้ไขปัญหาการดำรงเงินกองทุนของธนาคารพาณิชย์ซึ่งหมายถึงกองทุนรวมที่มีนโยบายการลงทุนเพื่อแก้ไขปัญหาการดำรงเงินกองทุนของธนาคารพาณิชย์
(ฌ) กองทุนรวมวายุภักษ์ ซึ่งหมายถึง กองทุนรวมที่จัดตั้งขึ้นตามมติคณะรัฐมนตรี
เมื่อวันที่ ๑ กรกฎาคม พ.ศ. ๒๕๔๖
(ญ) กองทุนรวมเพื่อการเลี้ยงชีพ ซึ่งหมายถึง
กองทุนรวมที่มีวัตถุประสงค์ในการส่งเสริมการออมระยะยาวเพื่อการเลี้ยงชีพของผู้ถือหน่วยลงทุน
(ฎ) กองทุนรวมสำหรับผู้ลงทุนในต่างประเทศ ซึ่งหมายถึง กองทุนรวมที่เสนอขายหน่วยลงทุนทั้งหมดแก่บุคคลซึ่งไม่มีภูมิลำเนาในประเทศไทย
(ฏ) กองทุนรวมหุ้นระยะยาว ซึ่งหมายถึง
กองทุนรวมตราสารแห่งทุนที่นำเงินที่ได้จากการจำหน่ายหน่วยลงทุนไปลงทุนในหรือมีไว้ซึ่งหลักทรัพย์หรือทรัพย์สินดังต่อไปนี้
ไม่ต่ำกว่าร้อยละหกสิบห้าของมูลค่าทรัพย์สินสุทธิของกองทุนรวม
๑. หุ้นสามัญของบริษัทจดทะเบียน หรือ
๒.
ตราสารแห่งทุนซึ่งผลตอบแทนของตราสารดังกล่าวอ้างอิงกับผลตอบแทนของหุ้นหรือกลุ่มหุ้นของบริษัทจดทะเบียน
(ฐ) กองทุนรวมสึนามิ ซึ่งหมายถึง
กองทุนรวมที่จัดตั้งขึ้นโดยมีวัตถุประสงค์หลักเพื่อนำเงินที่ได้จากการจำหน่ายหน่วยลงทุนไปลงทุนในหลักทรัพย์ของกิจการที่ได้รับความเสียหายโดยตรงจากธรณีพิบัติที่เกิดขึ้นเมื่อวันที่
๒๖ ธันวาคม พ.ศ. ๒๕๔๗ ในหกจังหวัดภาคใต้
(ฑ) กองทุนรวมอีทีเอฟ (exchange traded fund) ซึ่งหมายถึง
กองทุนรวมเปิดที่โดยทั่วไปบริษัทจัดการกองทุนรวมจะขายและรับซื้อคืนหน่วยลงทุนกับผู้ลงทุนรายใหญ่
และจัดให้มีตลาดรอง (organized market)
สำหรับการซื้อขายหน่วยลงทุนของผู้ลงทุนใด ๆ
โดยบริษัทจัดการกองทุนรวมได้จัดให้มีผู้ดูแลสภาพคล่องอย่างน้อยหนึ่งราย
เพื่อประโยชน์ตามความในวรรคหนึ่ง
ผู้ดูแลสภาพคล่อง[๙] หมายความว่า
ผู้ลงทุนรายใหญ่ที่ได้รับการแต่งตั้งจากบริษัทจัดการกองทุนรวมให้ทำหน้าที่เพื่อให้ราคาซื้อขายหน่วยลงทุนของกองทุนรวมอีทีเอฟ
ในตลาดรองสะท้อนมูลค่าหน่วยลงทุนที่คำนวณจากมูลค่าทรัพย์สินสุทธิของกองทุนรวมดังกล่าว
ได้อย่างใกล้เคียงกัน
ผู้ลงทุนรายใหญ่ หมายความว่า
ผู้ลงทุนที่ซื้อหรือขายหน่วยลงทุนของกองทุนรวมกับบริษัทจัดการกองทุนรวมในปริมาณหรือมูลค่าตามที่กำหนดไว้ในโครงการจัดการกองทุนรวมซึ่งต้องไม่น้อยกว่าสิบล้านบาท
หรือตามที่ได้รับผ่อนผันจากสำนักงานเป็นรายกรณี
(ฒ) กองทุนรวมหมวดอุตสาหกรรม ซึ่งหมายถึง กองทุนรวมที่มุ่งลงทุนโดยเฉพาะเจาะจงในหมวดอุตสาหกรรมเพียงบางหมวด
โดยเฉลี่ยในรอบระยะเวลาบัญชีไม่น้อยกว่าร้อยละแปดสิบของมูลค่าทรัพย์สินสุทธิของกองทุนรวม
(ณ)[๑๐]
กองทุนรวมทองคำ ซึ่งหมายถึง
กองทุนรวมที่มีวัตถุประสงค์หลักในการสร้างผลตอบแทนจากการมีฐานะการลงทุนในทองคำแท่ง  ทั้งนี้
ไม่ว่าการได้รับผลตอบแทนจากการลงทุนในทองคำแท่งนั้นจะมีเงื่อนไขหรือไม่
ฐานะการลงทุนในทองคำแท่ง
ตามวรรคหนึ่ง หมายความว่า มูลค่าการลงทุนในทองคำแท่งไม่ว่าจะเป็นการลงทุนโดยทางตรง
หรือโดยทางอ้อมผ่านการลงทุนในตราสารหรือสัญญาที่ให้ผลตอบแทนโดยอ้างอิงกับราคาทองคำแท่ง
อันเป็นผลให้กองทุนรวมมีความเสี่ยงในทองคำแท่ง

ข้อ ๖ 
ในกรณีที่กองทุนรวมใดมีการแก้ไขเพิ่มเติมโครงการจัดการกองทุนรวมเพื่อเปลี่ยนแปลงประเภทหรือนโยบายการลงทุนของกองทุนรวมดังกล่าว
เป็นกองทุนรวมตราสารแห่งทุนตามข้อ ๕ (๑) (ก) หรือกองทุนรวมหน่วยลงทุนตามข้อ ๕ (๒)
(ก) ในรอบระยะเวลาบัญชีที่กำหนดไว้สำหรับกองทุนรวมนั้น
บริษัทจัดการกองทุนรวมไม่ต้องนำการลงทุนและระยะเวลาในช่วงก่อนมีการเปลี่ยนแปลงประเภทหรือนโยบายการลงทุน
มาคำนวณเป็นส่วนหนึ่งในการหาอัตราเฉลี่ยในรอบระยะเวลาบัญชีสำหรับกองทุนรวมตราสารแห่งทุน
หรือกองทุนรวมหน่วยลงทุนดังกล่าวข้างต้น

ข้อ ๗[๑๑] 
การตั้งชื่อกองทุนรวมที่ขออนุมัติจัดตั้งและจัดการ
จะต้องไม่มีข้อความที่อาจทำให้ผู้ลงทุนเกิดความเข้าใจผิดในลักษณะและประเภทของกองทุนรวมนั้น
และต้องเป็นไปตามหลักเกณฑ์ดังต่อไปนี้ด้วย
(๑) กรณีที่เป็นกองทุนรวมหน่วยลงทุนที่มีนโยบายลงทุนหรือมีไว้ซึ่งหน่วยของกองโครงสร้างพื้นฐานโดยเฉลี่ยในรอบปีบัญชีไม่น้อยกว่าร้อยละแปดสิบของมูลค่าทรัพย์สินสุทธิของกองทุนรวม
ให้ระบุชื่อเฉพาะว่า กองทุนรวมที่ลงทุนในกองโครงสร้างพื้นฐาน
(๒) กรณีที่เป็นกองทุนรวมตลาดเงิน ให้ระบุชื่อตามหลักเกณฑ์ในข้อ ๓๒/๑
(๒)
(๓) กรณีที่เป็นกองทุนรวมหมวดอุตสาหกรรม
ให้ระบุชื่อตามหลักเกณฑ์ในข้อ ๖๑ (๑)
(๔) กรณีที่เป็นกองทุนรวมทองคำ ให้ระบุชื่อตามหลักเกณฑ์ในข้อ ๖๑/๒
(๒)

ส่วนที่ ๒
การอนุมัติให้จัดตั้งกองทุนรวม[๑๒]

ข้อ ๘[๑๓]
 ในการจัดตั้งกองทุนรวม
ให้บริษัทจัดการกองทุนรวมปฏิบัติตามหลักเกณฑ์ดังต่อไปนี้
(๑) ในกรณีที่บริษัทจัดการกองทุนรวมประสงค์จะได้รับการอนุมัติแบบปกติ
จะต้องปฏิบัติตามข้อกำหนดในตอนที่ ๑ การอนุมัติให้จัดตั้งกองทุนรวมแบบปกติ
(๒)
ในกรณีที่บริษัทจัดการกองทุนรวมประสงค์จะได้รับอนุมัติแบบเป็นการทั่วไป
จะต้องปฏิบัติตามข้อกำหนดในตอนที่ ๒
หลักเกณฑ์ในการจัดตั้งกองทุนรวมแบบเป็นการทั่วไป
(๓) เมื่อบริษัทจัดการกองทุนรวมได้รับอนุมัติให้จัดตั้งกองทุนรวมแล้ว
ให้ปฏิบัติตามข้อกำหนดในตอนที่ ๓
การดำเนินการเมื่อได้รับอนุมัติให้จัดตั้งกองทุนรวม
ในกรณีที่เป็นการจัดตั้งกองทุนรวมเพื่อผู้ลงทุนทั่วไปที่เสนอขายหน่วยลงทุนภายใต้โครงการ
Cross-border Public Offers of ASEAN Collective Investment Schemes
การขออนุมัติจัดตั้งกองทุนรวมต้องดำเนินการโดยวิธีการตามวรรคหนึ่ง (๑) เท่านั้น
และเพื่อประโยชน์ในการเสนอขายหน่วยลงทุนของกองทุนรวมดังกล่าวในประเทศในกลุ่มอาเซียน
สำนักงานจะออกหลักฐาน (approval letter)
เพื่อนำไปแสดงต่อหน่วยงานกำกับดูแลตลาดทุนของประเทศในกลุ่มอาเซียนต่อเมื่อบริษัทจัดการและกองทุนรวมที่จะจัดตั้งเป็นไปตามแนวทางที่สำนักงานกำหนด

ข้อ ๘/๑[๑๔] 
ในกรณีที่ปรากฏข้อเท็จจริงต่อสำนักงานว่าบริษัทจัดการกองทุนรวมไม่ปฏิบัติตามประกาศดังต่อไปนี้
และยังมิได้แก้ไขการดำเนินการหรือปฏิบัติให้ถูกต้องตามหลักเกณฑ์ดังกล่าว
ซึ่งมีนัยสำคัญต่อการพิจารณาอนุมัติคำขอจัดตั้งกองทุนรวมใหม่
สำนักงานอาจยกเป็นเหตุในการไม่อนุมัติคำขอจัดตั้งกองทุนรวมใหม่ที่บริษัทจัดการกองทุนรวมยื่นต่อสำนักงานหรือสั่งระงับการเสนอขายหน่วยลงทุนของกองทุนรวมที่ได้รับอนุมัติให้จัดตั้งกองทุนรวมแล้ว
ในกรณีที่บริษัทจัดการกองทุนรวมยังไม่ได้เสนอขายหน่วยลงทุนครั้งแรกต่อประชาชน
(๑)
ประกาศคณะกรรมการกำกับตลาดทุนว่าด้วยหลักเกณฑ์เกี่ยวกับข้อจำกัดการถือหน่วยลงทุนในกองทุนรวมและหน้าที่ของบริษัทจัดการ
(๒) ประกาศคณะกรรมการกำกับตลาดทุนว่าด้วยหลักเกณฑ์ เงื่อนไข
และวิธีการจัดตั้งและจัดการกองทุน

ตอนที่ ๑
การอนุมัติให้จัดตั้งกองทุนรวมแบบปกติ

ข้อ ๙[๑๕]
 การขออนุมัติจัดตั้งกองทุนรวม
ให้บริษัทจัดการกองทุนรวมยื่นคำขอเป็นหนังสือพร้อมทั้งเอกสารหลักฐานประกอบคำขอ
ดังต่อไปนี้
(๑)
รายละเอียดของโครงการจัดการกองทุนรวมซึ่งมีรายการตามที่กำหนดไว้ในประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยรายละเอียดของโครงการจัดการกองทุนรวม
(๒) ร่างข้อผูกพันระหว่างผู้ถือหน่วยลงทุนกับบริษัทจัดการกองทุนรวมที่เป็นไปตามหลักเกณฑ์ดังนี้
(ก) มีสาระสำคัญอย่างน้อยตามที่กำหนดในมาตรา ๑๑๙
และตามหลักเกณฑ์ในประกาศคณะกรรมการกำกับตลาดทุนว่าด้วยข้อผูกพันระหว่างผู้ถือหน่วยลงทุนกับบริษัทจัดการกองทุนรวม
(ข) ในกรณีที่เป็นการขออนุมัติจัดตั้งกองทุนรวมเพื่อผู้ลงทุนประเภทสถาบันร่างข้อผูกพันต้องมีข้อจำกัดการโอนหน่วยลงทุนว่า
บริษัทจัดการกองทุนรวมหรือนายทะเบียนหน่วยลงทุนจะปฏิเสธการลงทะเบียนการโอนหน่วยลงทุน
หากมีการโอนหน่วยลงทุนให้แก่บุคคลอื่นที่มิใช่ผู้ลงทุนประเภทสถาบันตามที่ระบุไว้ในโครงการจัดการกองทุนรวม
(๓) เอกสารหลักฐานประกอบการยื่นคำขออื่นตามที่กำหนดในคู่มือสำหรับประชาชน
ให้บริษัทจัดการกองทุนรวมยื่นรายละเอียดของโครงการจัดการกองทุนรวมตามวรรคหนึ่ง
(๑) และร่างข้อผูกพันระหว่างผู้ถือหน่วยลงทุนกับบริษัทจัดการกองทุนรวมตามวรรคหนึ่ง
(๒) ผ่านระบบพิจารณาคำขอจัดตั้งกองทุนรวมตามที่กำหนดไว้ในเว็บไซต์ของสำนักงานด้วย

ข้อ ๑๐[๑๖]
 สำนักงานจะดำเนินการพิจารณาคำขออนุมัติจัดตั้งกองทุนรวมให้แล้วเสร็จภายในเก้าสิบวันนับแต่วันที่สำนักงานได้รับคำขอ
พร้อมทั้งเอกสารหลักฐานที่ถูกต้องครบถ้วนตามคู่มือสำหรับประชาชน
ในกรณีที่บริษัทจัดการกองทุนรวมยื่นคำขออนุมัติจัดตั้งกองทุนรวมโดยมีการยื่นคำขอผ่อนผันหรือคำขอรับความเห็นชอบใดเพื่อให้มีคุณสมบัติหรือเป็นไปตามหลักเกณฑ์ที่จะได้รับอนุมัติให้จัดตั้งกองทุนรวมมาพร้อมกับคำขออนุมัติจัดตั้งกองทุนรวม
สำนักงานจะพิจารณาคำขอผ่อนผันหรือคำขอรับความเห็นชอบดังกล่าวให้แล้วเสร็จภายในระยะเวลาเดียวกันกับการพิจารณาคำขออนุมัติจัดตั้งกองทุนรวมตามวรรคหนึ่ง

ข้อ ๑๑[๑๗] 
บริษัทจัดการกองทุนรวมที่จะได้รับอนุมัติให้จัดตั้งกองทุนรวมจะต้องเป็นไปตามหลักเกณฑ์ดังต่อไปนี้
(๑)
ข้อมูลตามคำขอและเอกสารหลักฐานประกอบคำขอเป็นไปตามหลักเกณฑ์ที่เกี่ยวกับการจัดตั้งและจัดการกองทุนรวมตามกฎหมายว่าด้วยหลักทรัพย์และตลาดหลักทรัพย์
ตลอดจนประกาศ กฎ หรือคำสั่งที่ออกโดยอาศัยอำนาจแห่งกฎหมายดังกล่าว
และต้องไม่มีข้อมูลที่ขัดหรือแย้งกับหลักเกณฑ์นั้น
(๒)
บริษัทจัดการกองทุนรวมที่ขออนุมัติไม่อยู่ระหว่างถูกสั่งระงับการยื่นคำขออนุมัติจัดตั้งกองทุนรวมเป็นการชั่วคราว

ข้อ ๑๒[๑๘]  (ยกเลิก)

ตอนที่ ๒
หลักเกณฑ์ในการจัดตั้งกองทุนรวมแบบเป็นการทั่วไป

ข้อ ๑๓[๑๙] 
การยื่นคำขอจัดตั้งกองทุนรวมแบบเป็นการทั่วไป
ให้บริษัทจัดการกองทุนรวมยื่นเอกสารดังต่อไปนี้
(๑)[๒๐]
คำขอเป็นหนังสือพร้อมทั้งเอกสารหลักฐานประกอบคำขอตามข้อ ๙
ซึ่งร่างข้อผูกพันระหว่างผู้ถือหน่วยลงทุนกับบริษัทจัดการกองทุนรวมต้องมีข้อกำหนดที่แสดงว่า
ในกรณีที่บริษัทจัดการกองทุนรวมฝ่าฝืนหรือไม่ปฏิบัติตามหลักเกณฑ์เกี่ยวกับการอนุมัติให้จัดตั้งกองทุนรวมแบบเป็นการทั่วไป
และการฝ่าฝืนหรือการไม่ปฏิบัตินั้นก่อให้เกิดความเสียหายแก่กองทุนรวมหรือผู้ลงทุน
บริษัทจัดการกองทุนรวมจะแก้ไขเยียวยาความเสียหายโดยไม่ชักช้า
โดยในกรณีที่เกิดข้อพิพาทระหว่างบริษัทจัดการกองทุนรวมและผู้ลงทุน
บริษัทจัดการกองทุนรวมยินยอมให้นำข้อพิพาทเข้าสู่การพิจารณาของอนุญาโตตุลาการ
(๒) คำรับรองว่าข้อมูลในคำขอและเอกสารหลักฐานประกอบคำขอตาม (๑)
เป็นไปตามหลักเกณฑ์และเงื่อนไขที่กำหนดไว้ตามประกาศนี้ทุกประการ
และการจัดตั้งกองทุนรวมตามคำขอไม่มีลักษณะเป็นการหลีกเลี่ยงการปฏิบัติตามกฎหมายว่าด้วยหลักทรัพย์และตลาดหลักทรัพย์  ทั้งนี้ คำรับรองดังกล่าวต้องลงลายมือชื่อโดยกรรมการที่มีอำนาจลงลายมือชื่อผูกพันบริษัท
หรือในกรณีที่มีการมอบอำนาจ ผู้รับรองต้องมีตำแหน่งไม่ต่ำกว่าผู้อำนวยการฝ่าย
หรือผู้ดำรงตำแหน่งเทียบเท่าที่เรียกชื่ออย่างอื่น
ที่รับผิดชอบงานในสายงานเกี่ยวกับการจัดตั้งกองทุนรวมนั้น

ข้อ ๑๔[๒๑]  การขออนุมัติจัดตั้งกองทุนรวมแบบเป็นการทั่วไปให้ใช้กับกรณีที่เข้าลักษณะดังต่อไปนี้
(๑)
บริษัทจัดการกองทุนรวมประสงค์จะได้รับอนุมัติจัดตั้งกองทุนรวมแบบเป็นการทั่วไป
(๒) กองทุนรวมที่ขออนุมัติจัดตั้งเป็นกองทุนรวมที่ไม่ซับซ้อนตามข้อ
๑๕

ข้อ ๑๕[๒๒]  กองทุนรวมที่ไม่ซับซ้อนที่สามารถยื่นคำขออนุมัติจัดตั้งแบบเป็นการทั่วไปต้องมีลักษณะดังต่อไปนี้
(๑) มิใช่กองทุนรวมที่มีลักษณะดังต่อไปนี้
(ก)
กองทุนรวมหน่วยลงทุนที่มีนโยบายการลงทุนหรือมีไว้ซึ่งหน่วยลงทุนของกองทุนรวมใดกองทุนรวมหนึ่ง
โดยเฉลี่ยในรอบระยะเวลาบัญชีตั้งแต่ร้อยละแปดสิบของมูลค่าทรัพย์สินของกองทุนรวมหน่วยลงทุนนั้น
(feeder fund)
(ข)
กองทุนรวมที่มีการลงทุนในต่างประเทศโดยไม่มีนโยบายลดหรือป้องกันความเสี่ยงจากอัตราแลกเปลี่ยนทั้งหมดที่มีอยู่
(๒)
ไม่มีนโยบายการลงทุนหรือมีไว้ซึ่งสัญญาซื้อขายล่วงหน้าและตราสารที่มีลักษณะของสัญญาซื้อขายล่วงหน้าแฝง
แต่ทั้งนี้
ไม่รวมถึงการลงทุนหรือมีไว้ซึ่งสัญญาซื้อขายล่วงหน้าที่มีวัตถุประสงค์เพื่อการลดความเสี่ยงตามประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยการลงทุนและการมีไว้เพื่อเป็นทรัพย์สินของกองทุน
(๓) ไม่มีการแบ่งชนิดของหน่วยลงทุน
(๔) หลักเกณฑ์การจ่ายผลตอบแทนให้แก่ผู้ถือหน่วยลงทุน (ถ้ามี)
ต้องตรงไปตรงมาเข้าใจง่าย ไม่ผันแปรไปตามสูตรการคำนวณหรือเงื่อนไขใด ๆ
(๕)[๒๓]
วิธีการจัดการกองทุนรวมที่กำหนดไว้ในโครงการจัดการกองทุนรวมและข้อผูกพันระหว่างผู้ถือหน่วยลงทุนกับบริษัทจัดการกองทุนรวมเป็นไปตามหลักปฏิบัติทั่วไปที่กำหนดไว้สำหรับกองทุนรวมนั้น
โดยไม่มีลักษณะที่ต้องขอรับความเห็นชอบหรือการผ่อนผันจากสำนักงานก่อน

ข้อ ๑๖[๒๔] 
ให้ถือว่าสำนักงานอนุมัติให้จัดตั้งกองทุนรวมที่ยื่นตามข้อ ๑๓
หากเป็นไปตามเงื่อนไขดังต่อไปนี้
(๑) คำขอและเอกสารหลักฐานประกอบคำขอตามข้อ ๑๓
มีความครบถ้วนตามรายการที่กำหนด
(๒)
บริษัทจัดการกองทุนรวมชำระค่าธรรมเนียมคำขอตามประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยการกำหนดค่าธรรมเนียมการยื่นแบบแสดงรายการข้อมูลการจดทะเบียน
และการยื่นคำขอต่าง ๆ แล้ว

ข้อ ๑๖/๑[๒๕]  บริษัทจัดการกองทุนรวมจะแก้ไขเพิ่มเติมรายละเอียดของโครงการจัดการกองทุนรวมก่อนการจดทะเบียนกองทรัพย์สินเป็นกองทุนรวมมิได้

ข้อ ๑๖/๒[๒๖] 
ในกรณีที่ปรากฏข้อเท็จจริงต่อสำนักงานว่าคำขอจัดตั้งกองทุนรวมแบบเป็นการทั่วไปไม่เป็นไปตามหลักเกณฑ์และเงื่อนไขที่กำหนดไว้ตามประกาศนี้หรือมีข้อเท็จจริงซึ่งทำให้พิจารณาได้ว่าความมุ่งหมายหรือเนื้อหาสาระ
(substance)
ที่แท้จริงของการจัดตั้งกองทุนรวมนั้นเข้าลักษณะเป็นการหลีกเลี่ยงการปฏิบัติตามกฎหมายว่าด้วยหลักทรัพย์และตลาดหลักทรัพย์
ให้การอนุมัติจัดตั้งกองทุนรวมดังกล่าวสิ้นสุดลงในวันที่สำนักงานกำหนด เว้นแต่บริษัทจัดการกองทุนรวมได้รับผ่อนผันจากสำนักงานด้วยเหตุดังต่อไปนี้
(๑) กองทุนรวมดังกล่าวเข้าข่ายที่จะได้รับอนุมัติให้จัดตั้งได้
หากบริษัทจัดการกองทุนรวมยื่นคำขออนุมัติให้จัดตั้งกองทุนรวมแบบปกติ หรือ
(๒) บริษัทจัดการกองทุนรวมได้แก้ไขลักษณะของกองทุนรวมดังกล่าวให้เป็นไปตามข้อ
๑๕ แล้ว
การขอผ่อนผันต่อสำนักงานตามวรรคหนึ่ง
ให้บริษัทจัดการกองทุนรวมปฏิบัติ ดังต่อไปนี้
(๑)
ยื่นคำขอผ่อนผันเป็นหนังสือและชำระค่าธรรมเนียมการยื่นคำขอผ่อนผันตามอัตราที่กำหนดในประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยการกำหนดค่าธรรมเนียมการยื่นแบบแสดงรายการข้อมูล
การจดทะเบียน และการยื่นคำขอต่าง ๆ
(๒) ในกรณีขอผ่อนผันตามวรรคหนึ่ง (๑)
ให้บริษัทจัดการกองทุนรวมชำระส่วนต่างของค่าธรรมเนียมการยื่นคำขออนุมัติให้จัดตั้งกองทุนรวมแบบปกติและค่าธรรมเนียมการยื่นคำขออนุมัติให้จัดตั้งกองทุนรวมแบบเป็นการทั่วไป  ทั้งนี้
ตามอัตราค่าธรรมเนียมที่กำหนดในประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยการกำหนดค่าธรรมเนียมการยื่นแบบแสดงรายการข้อมูล
การจดทะเบียน และการยื่นคำขอต่าง ๆ
บริษัทจัดการกองทุนรวมจะเรียกเก็บค่าธรรมเนียมตามวรรคสอง (๑)
และส่วนต่างของค่าธรรมเนียมตามวรรคสอง (๒) จากกองทุนรวมมิได้

ข้อ ๑๖/๓[๒๗] 
ในกรณีที่การอนุมัติจัดตั้งกองทุนรวมแบบเป็นการทั่วไปสิ้นสุดลงตามข้อ ๑๖/๒
ให้บริษัทจัดการกองทุนรวมดำเนินการดังต่อไปนี้
(๑) หากมีการเสนอขายหน่วยลงทุนแล้ว แต่ยังมิได้มีการจดทะเบียนกองทุนรวม
ให้บริษัทจัดการกองทุนรวมชำระเงินดังต่อไปนี้
ให้แก่ผู้จองซื้อหน่วยลงทุนภายในสิบห้าวันนับแต่วันที่บริษัทจัดการกองทุนรวมได้รับแจ้งถึงการสิ้นสุดลงของกองทุนรวมจากสำนักงาน
(ก) เงินค่าจองซื้อหน่วยลงทุน
(ข) ผลประโยชน์ที่เกิดจากเงินตาม (ก)
(ค) ดอกเบี้ยของเงินตาม (ก) ในอัตราไม่ต่ำกว่าร้อยละเจ็ดครึ่งต่อปี
โดยให้เริ่มคิดตั้งแต่วันที่บริษัทจัดการกองทุนรวมได้รับแจ้งการสิ้นสุดลงของกองทุนรวมจนถึงวันที่บริษัทจัดการกองทุนรวมชำระเงินค่าจองซื้อจนครบถ้วน
(๒) ในกรณีที่มีการจดทะเบียนกองทุนรวมแล้ว ให้บริษัทจัดการกองทุนรวมดำเนินการให้มีการเลิกกองทุนรวมทันทีที่บริษัทจัดการกองทุนรวมได้รับแจ้งถึงการสิ้นสุดลงของกองทุนรวมจากสำนักงาน  ทั้งนี้
หากชำระบัญชีกองทุนรวมแล้วปรากฏว่าเงินที่เฉลี่ยคืนแก่ผู้ถือหน่วยลงทุนมีจำนวนต่ำกว่าผลรวมของเงินดังต่อไปนี้
ให้บริษัทจัดการกองทุนรวมชำระส่วนต่างแก่ผู้ถือหน่วยลงทุนภายในสิบห้าวันนับแต่วันที่ชำระบัญชีเสร็จสิ้น
(ก) เงินค่าซื้อหน่วยลงทุน
(ข) ดอกเบี้ยของเงินตาม (ก) ในอัตราร้อยละเจ็ดครึ่งต่อปี
โดยเริ่มคิดตั้งแต่วันที่ซื้อหน่วยลงทุนจนถึงวันที่ผู้ชำระบัญชีเฉลี่ยเงินคืนแก่ผู้ถือหน่วยลงทุน

ข้อ ๑๖/๔[๒๘]
 ในกรณีที่ปรากฏต่อสำนักงานว่าบริษัทจัดการกองทุนรวมใดยื่นคำขออนุมัติจัดตั้งกองทุนรวมแบบเป็นการทั่วไปโดยฝ่าฝืนหรือไม่เป็นไปตามหลักเกณฑ์และเงื่อนไขที่กำหนดไว้
สำนักงานอาจดำเนินการอย่างหนึ่งอย่างใดหรือหลายอย่างดังต่อไปนี้
(๑) สั่งระงับการยื่นคำขออนุมัติจัดตั้งกองทุนรวมคำขอใหม่แบบปกติหรือแบบเป็นการทั่วไปของบริษัทจัดการกองทุนรวมดังกล่าว
เป็นการชั่วคราวตามระยะเวลาที่เห็นสมควร
ซึ่งไม่เกินหนึ่งปีนับแต่วันที่ปรากฏข้อเท็จจริงดังกล่าว
(๒)
สั่งห้ามมิให้บริษัทจัดการกองทุนรวมดังกล่าวเสนอขายหน่วยลงทุนของกองทุนรวมที่ได้รับอนุมัติให้จัดตั้งกองทุนรวมแล้วแต่ยังมิได้มีการเสนอขายหน่วยลงทุนครั้งแรก
ตามระยะเวลาที่เห็นสมควร
(๓) แจ้งข่าวข้อมูลเกี่ยวกับการสั่งการของสำนักงานตาม (๑) หรือ (๒)
ต่อสาธารณชนหรือจัดข้อมูลดังกล่าวไว้ให้ประชาชนตรวจดูได้
อย่างใดอย่างหนึ่งหรือทั้งสองอย่าง
นอกจากการดำเนินการตามวรรคหนึ่ง
กรรมการและผู้บริหารของบริษัทจัดการกองทุนรวมอาจถูกดำเนินการตามประกาศคณะกรรมการกำกับตลาดทุนว่าด้วยคุณสมบัติและ
ลักษณะต้องห้ามอย่างอื่นของกรรมการและผู้บริหารของบริษัทหลักทรัพย์ได้

ข้อ ๑๖/๕[๒๙]  ในการใช้ดุลพินิจสั่งการตามข้อ ๑๖/๔
สำนักงานจะนำปัจจัยดังต่อไปนี้มาใช้ประกอบการพิจารณา
(๑) พฤติกรรมของบริษัทจัดการกองทุนรวมในการจัดตั้งและจัดการกองทุนรวม
(๒)
ผลกระทบหรือความเสียหายจากการกระทำของบริษัทจัดการกองทุนรวมที่มีต่อผู้ลงทุน
(๓) การแก้ไขหรือการดำเนินการอื่นที่เป็นประโยชน์ต่อผู้ลงทุน
เพื่อแก้ไข เยียวยาหรือป้องกันมิให้เกิดพฤติกรรมเดียวกันนั้นซ้ำอีก
(๔)
พฤติกรรมอื่นของบริษัทจัดการกองทุนรวมที่เป็นประโยชน์ต่อการปฏิบัติงานหรือขัดขวางการปฏิบัติงานของสำนักงาน
(๕)
ประวัติหรือพฤติกรรมในอดีตอื่นใดของบริษัทจัดการกองทุนรวมที่ไม่เหมาะสม

ตอนที่ ๓
การดำเนินการเมื่อได้รับอนุมัติให้จัดตั้งกองทุนรวม

ข้อ ๑๖/๖[๓๐] 
บริษัทจัดการกองทุนรวมที่ได้รับอนุมัติให้จัดตั้งกองทุนรวมต้องจัดให้มีข้อผูกพันระหว่างผู้ถือหน่วยลงทุนกับบริษัทจัดการกองทุนรวม
สัญญาแต่งตั้งผู้ดูแลผลประโยชน์ของกองทุนรวมและหนังสือชี้ชวน โดยมีสาระสำคัญไม่ต่างจากร่างข้อผูกพัน
ร่างสัญญาแต่งตั้ง และร่างหนังสือชี้ชวนที่ยื่นต่อสำนักงาน

ส่วนที่ ๒/๑
การแบ่งชนิดของหน่วยลงทุน[๓๑]

ข้อ ๑๖/๗[๓๒]  บริษัทจัดการกองทุนรวมอาจแบ่งหน่วยลงทุนของกองทุนรวมออกเป็นหลายชนิดได้เฉพาะกรณีดังต่อไปนี้
โดยต้องกำหนดสิทธิและผลประโยชน์ตอบแทนในหน่วยลงทุนชนิดเดียวกันอย่างเท่าเทียมกัน
(๑) ค่าธรรมเนียมหรือค่าใช้จ่ายที่เรียกเก็บจากผู้ถือหน่วยลงทุน
(๒) ระยะเวลาการขายหรือรับซื้อคืนหน่วยลงทุน
(๓) สิทธิที่จะได้รับเงินปันผล
(๔)
อัตราผลประโยชน์ตอบแทนที่ผู้ถือหน่วยลงทุนจะได้รับจากการลงทุนในหน่วยลงทุน
(๕)
กรณีเงินที่รับโอนจากกองทุนสำรองเลี้ยงชีพหรือเงินดังกล่าวพร้อมผลประโยชน์ที่รับโอนต่อเนื่องจากกองทุนรวมเพื่อการเลี้ยงชีพอื่น
(๖) กรณีอื่นใดตามที่ได้รับความเห็นชอบจากสำนักงาน
โดยบริษัทจัดการกองทุนรวมต้องแสดงได้ว่าการแบ่งชนิดหน่วยลงทุนดังกล่าวสามารถปฏิบัติได้จริงและได้คำนึงถึงผลประโยชน์ของผู้ถือหน่วยลงทุนโดยรวมตลอดจนผลกระทบที่ผู้ถือหน่วยลงทุนแต่ละชนิดจะได้รับแล้ว
การแบ่งชนิดหน่วยลงทุนตามวรรคหนึ่งครอบคลุมถึงกรณีที่มีการกำหนดสิทธิและผลประโยชน์ตอบแทนในหน่วยลงทุนตามสกุลเงินที่แตกต่างกันอันเนื่องมาจากการชำระค่าขายหรือรับซื้อคืนหน่วยลงทุน การเรียกเก็บค่าธรรมเนียมหรือค่าใช้จ่ายจากผู้ถือหน่วยลงทุน
การจ่ายเงินปันผลหรือการให้สิทธิและผลประโยชน์อื่นใดในหน่วยลงทุน

ข้อ ๑๖/๘[๓๓] 
บริษัทจัดการกองทุนรวมต้องกำหนดการแบ่งชนิดหน่วยลงทุนตามข้อ ๑๖/๗
ไว้อย่างชัดเจนในโครงการ  ทั้งนี้ ในกรณีที่ไม่ได้กำหนดไว้ในโครงการในการเสนอขายหน่วยลงทุนครั้งแรกบริษัทจัดการกองทุนรวมอาจแก้ไขเพิ่มเติมโครงการเพื่อกำหนดการแบ่งชนิดหน่วยลงทุนเพิ่มเติมได้แต่การกำหนดดังกล่าวจะต้องไม่กระทบสิทธิของผู้ถือหน่วยลงทุนเดิม
การกำหนดการแบ่งชนิดหน่วยลงทุนตามวรรคหนึ่งต้องมีรายละเอียดอย่างน้อยในเรื่องดังต่อไปนี้
(๑) ชนิดหน่วยลงทุนที่แบ่ง
(๒) สิทธิและผลประโยชน์ตอบแทนของผู้ถือหน่วยลงทุนแต่ละชนิด
รวมทั้งวิธีการคำนวณและการแบ่งผลประโยชน์ตอบแทนโดยละเอียด (ถ้ามี)
(๓) การขอมติผู้ถือหน่วยลงทุนในเรื่องต่าง ๆ ในแต่ละชนิดหน่วยลงทุน
(๔) ข้อจำกัดในการเรียกร้องผลประโยชน์ตอบแทนในหน่วยลงทุนระหว่างหน่วยลงทุนแต่ละชนิด
(ถ้ามี)
(๕) การจัดสรรรายได้ รายจ่าย รวมทั้งผลกำไรและขาดทุน
ที่เกิดจากการลงทุนหรือมีไว้ ซึ่งหลักทรัพย์หรือทรัพย์สินใด ๆ
แก่ผู้ถือหน่วยลงทุนแต่ละชนิดไว้อย่างชัดเจน (ถ้ามี)
(๖) ค่าธรรมเนียมหรือค่าใช้จ่ายที่จะเรียกเก็บจากผู้ถือหน่วยลงทุนที่ถือหน่วยลงทุนแต่ละชนิด
(ถ้ามี)
โดยการกำหนดค่าธรรมเนียมหรือค่าใช้จ่ายจะต้องมีความสอดคล้องกับหน่วยลงทุนแต่ละชนิดด้วย
(๗)
วิธีการคำนวณและการประกาศมูลค่าทรัพย์สินสุทธิและมูลค่าหน่วยลงทุนของหน่วยลงทุนแต่ละชนิด
รวมทั้งสิทธิและส่วนได้เสียของหน่วยลงทุนแต่ละชนิดในมูลค่าทรัพย์สินสุทธิของกองทุนรวม
(ถ้ามี)

ส่วนที่ ๒/๒
การแก้ไขเพิ่มเติมข้อมูลที่ยื่นต่อสำนักงาน
ในการขออนุมัติจัดตั้งกองทุนรวม[๓๔]

ข้อ ๑๖/๙[๓๕]  ภายใต้บังคับข้อ ๑๖/๑
การขอแก้ไขเพิ่มเติมรายละเอียดของโครงการจัดการกองทุนรวมที่บริษัทจัดการกองทุนรวมยื่นต่อสำนักงานในการขออนุมัติจัดตั้งกองทุนรวมตามส่วนที่
๒ ของหมวดนี้ ให้กระทำได้ก่อนการเสนอขายหน่วยลงทุนครั้งแรก
ให้บริษัทจัดการกองทุนรวมชำระค่าธรรมเนียมคำขอแก้ไขเพิ่มเติมรายละเอียดโครงการจัดการกองทุนรวมตามวรรคหนึ่งตามอัตราที่กำหนดในประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยการกำหนดค่าธรรมเนียมการยื่นแบบแสดงรายการข้อมูล
การจดทะเบียน และการยื่นคำขอต่าง ๆ 
ทั้งนี้ บริษัทจัดการกองทุนรวมจะเรียกเก็บค่าธรรมเนียมดังกล่าวจากกองทุนรวมมิได้

ข้อ ๑๖/๑๐[๓๖]  สำนักงานอาจไม่รับแก้ไขเพิ่มเติมข้อมูลตามข้อ
๑๖/๙ หากข้อมูลที่ขอแก้ไขเพิ่มเติมเป็นสาระสำคัญ
ซึ่งอาจกระทบต่อลักษณะที่สำคัญของกองทุนรวมที่ได้รับอนุมัติให้จัดตั้งแล้ว  ทั้งนี้
หากบริษัทจัดการกองทุนรวมประสงค์จะจัดตั้งกองทุนรวมที่มีลักษณะตามที่ขอแก้ไขเพิ่มเติม
ให้บริษัทจัดการกองทุนรวมยื่นคำขอจัดตั้งกองทุนรวมคำขอใหม่

ส่วนที่ ๓
การเสนอขายหน่วยลงทุน

ข้อ ๑๗[๓๗]  (ยกเลิก)

ข้อ ๑๘[๓๘]  (ยกเลิก)

ข้อ ๑๙[๓๙] 
บริษัทจัดการกองทุนรวมต้องเสนอขายหน่วยลงทุนให้เป็นไปตามข้อกำหนดในหนังสือชี้ชวน
บริษัทจัดการกองทุนรวมต้องเริ่มเสนอขายหน่วยลงทุนภายในสองปีนับแต่วันที่ได้รับอนุมัติให้จัดตั้งกองทุนรวม  ทั้งนี้ ในการเสนอขายหน่วยลงทุนครั้งแรก
บริษัทจัดการกองทุนรวมอาจเสนอขายหน่วยลงทุนเกินจำนวนเงินที่สำนักงานอนุมัติได้
แต่ต้องไม่เกินร้อยละสิบห้าของจำนวนเงินที่สำนักงานอนุมัติ

ข้อ ๒๐[๔๐]  ในกรณีที่บริษัทจัดการกองทุนรวมประสงค์จะยกเลิกการจัดตั้งกองทุนรวมที่อยู่ระหว่างการเสนอขายหน่วยลงทุนครั้งแรก
หากบริษัทจัดการกองทุนรวมได้ระบุกรณีดังกล่าวไว้ในหนังสือชี้ชวนแล้ว
บริษัทจัดการอาจยุติการขายหน่วยลงทุนได้
ให้บริษัทจัดการกองทุนรวมรายงานให้สำนักงานทราบถึงการยุติการขายหน่วยลงทุนตามวรรคหนึ่งภายในเจ็ดวันนับแต่วันที่ยุติการขายหน่วยลงทุนนั้น
และให้การอนุมัติให้จัดตั้งกองทุนรวมสิ้นสุดลงในวันที่แจ้งให้สำนักงานทราบ
ให้บริษัทจัดการกองทุนรวมคืนเงินค่าซื้อหน่วยลงทุนและผลประโยชน์ใด ๆ
ที่เกิดขึ้นจากเงินที่ได้รับจากการจำหน่ายหน่วยลงทุนให้แก่ผู้ซื้อหน่วยลงทุนตามสัดส่วนของเงินค่าซื้อหน่วยลงทุนภายในสิบห้าวันนับแต่วันที่การอนุมัติให้จัดตั้งกองทุนรวมสิ้นสุดลงตามวรรคสอง
และหากบริษัทจัดการกองทุนรวมไม่สามารถคืนเงินและผลประโยชน์ภายในกำหนดเวลาดังกล่าวได้อันเนื่องจากความผิดของบริษัทจัดการกองทุนรวมเอง
ให้บริษัทจัดการกองทุนรวมชำระดอกเบี้ยในอัตราไม่ต่ำกว่าร้อยละเจ็ดครึ่งต่อปีนับแต่วันที่ครบกำหนดเวลานั้นจนถึงวันที่ชำระเงินค่าซื้อหน่วยลงทุนจนครบถ้วน

ข้อ ๒๑[๔๑]  (ยกเลิก)

ข้อ ๒๒[๔๒]  (ยกเลิก)

ข้อ ๒๓[๔๓]  (ยกเลิก)

ส่วนที่ ๔
หลักฐานแสดงสิทธิในหน่วยลงทุนและข้อจำกัดการโอน

ข้อ ๒๔ 
ในการจัดให้มีหลักฐานแสดงสิทธิในหน่วยลงทุน
บริษัทจัดการกองทุนรวมต้องปฏิบัติดังต่อไปนี้
(๑)
ดำเนินการให้หลักฐานดังกล่าวแสดงข้อมูลที่จำเป็นและเพียงพอเพื่อให้ผู้ถือหน่วยลงทุนสามารถใช้เป็นหลักฐานแสดงสิทธิของผู้ถือหน่วยลงทุนและใช้อ้างอิงต่อบริษัทจัดการกองทุนรวมและบุคคลอื่นได้
(๒) มีข้อมูลของบุคคลต่าง ๆ
ที่เกี่ยวข้องกับการจัดการกองทุนรวมเพื่อให้ผู้ถือหน่วยลงทุนสามารถติดต่อกับบุคคลเหล่านั้นได้
(๓) ในกรณีที่มีข้อจำกัดสิทธิของผู้ถือหน่วยลงทุน
ให้ระบุข้อจำกัดสิทธิเช่นว่านั้นไว้ให้ชัดเจน

ข้อ ๒๕ 
บริษัทจัดการกองทุนรวมต้องแจ้งให้นายทะเบียนหน่วยลงทุนทราบถึงข้อจำกัดการโอนหน่วยลงทุนของกองทุนรวม
ในกรณีที่นายทะเบียนหน่วยลงทุนทำการลงทะเบียนการโอนหน่วยลงทุนโดยฝ่าฝืนข้อจำกัดการโอน
ให้บริษัทจัดการกองทุนรวมดำเนินการให้นายทะเบียนหน่วยลงทุนเพิกถอนการลงทะเบียนการโอนหน่วยลงทุนโดยไม่ชักช้า

ส่วนที่ ๕
การเพิ่มเงินทุนจดทะเบียนและเงินทุนโครงการ

ข้อ ๒๖[๔๔] 
การเพิ่มเงินทุนจดทะเบียนและเงินทุนโครงการของกองทุนรวม
ให้บริษัทจัดการกองทุนรวมปฏิบัติตามหลักเกณฑ์ดังต่อไปนี้
(๑) ในกรณีของกองทุนรวมปิด
(ก) บริษัทจัดการกองทุนรวมอาจเพิ่มเงินทุนจดทะเบียนหรือเงินทุนโครงการได้
ต่อเมื่อมีการระบุกรณีดังกล่าวไว้อย่างชัดเจนในโครงการจัดการกองทุนรวมตั้งแต่ก่อนการเสนอขายหน่วยลงทุนครั้งแรก
(ข)
การขายหน่วยลงทุนเพิ่มจะต้องไม่ทำให้มูลค่าทั้งหมดของหน่วยลงทุนที่เพิ่มมีมูลค่าเกินกว่าเงินทุนโครงการ  ทั้งนี้
ให้บริษัทจัดการกองทุนรวมใช้มูลค่าที่ตราไว้ของหน่วยลงทุนเป็นเกณฑ์ในการคำนวณ
(ค)
ราคาเสนอขายหน่วยลงทุนต้องกำหนดตามมูลค่าทรัพย์สินสุทธิของกองทุนรวม ณ
สิ้นวันที่เสนอขายหน่วยลงทุนเพิ่ม
(๒) ในกรณีของกองทุนรวมเปิด
(ก) บริษัทจัดการกองทุนรวมจะเพิ่มเงินทุนโครงการได้ต่อเมื่อมีการระบุกรณีดังกล่าวและขั้นตอนการดำเนินการไว้อย่างชัดเจนในโครงการ
(ข)
บริษัทจัดการกองทุนรวมจะเสนอขายหน่วยลงทุนตามจำนวนที่เพิ่มขึ้นของเงินทุนโครงการได้ต่อเมื่อได้มีการจดทะเบียนเปลี่ยนแปลงเงินทุนโครงการต่อสำนักงานแล้ว
(ค) ให้นำหลักเกณฑ์ตาม (๑) (ข) และ (ค) มาใช้บังคับโดยอนุโลม

ส่วนที่ ๖
การสิ้นสุดลงของการอนุมัติให้จัดตั้งและจัดการกองทุนรวม

ข้อ ๒๗[๔๕] 
เมื่อสิ้นสุดระยะเวลาการเสนอขายหน่วยลงทุนของกองทุนรวมครั้งแรกหากปรากฏกรณีดังต่อไปนี้
ให้การอนุมัติให้จัดตั้งและจัดการกองทุนรวมนั้นสิ้นสุดลง
(๑) ในกรณีที่เป็นกองทุนรวมเพื่อผู้ลงทุนทั่วไป
มีการจำหน่ายหน่วยลงทุนให้ผู้ลงทุนได้ไม่ถึงสามสิบห้าราย
(๒) ในกรณีที่เป็นกองทุนรวมเพื่อผู้ลงทุนประเภทสถาบัน
มีการจำหน่ายหน่วยลงทุนให้ผู้ลงทุนได้ไม่ถึงสิบราย
เว้นแต่ในกรณีที่เป็นการจำหน่ายหน่วยลงทุนทั้งหมดให้แก่กองทุนบำเหน็จบำนาญข้าราชการหรือกองทุนประกันสังคม
(๓) ในกรณีที่เป็นกองทุนรวมเพื่อผู้ลงทุนทั่วไป
มีการจัดสรรหน่วยลงทุนไม่เป็นไปตามหลักเกณฑ์เกี่ยวกับข้อจำกัดการถือหน่วยลงทุนตามประกาศคณะกรรมการกำกับตลาดทุนว่าด้วยหลักเกณฑ์เกี่ยวกับข้อจำกัดการถือหน่วยลงทุนในกองทุนรวมและหน้าที่ของบริษัทจัดการ
อันเป็นเหตุให้สำนักงานปฏิเสธการรับจดทะเบียนกองทรัพย์สินเป็นกองทุนรวมตามประกาศคณะกรรมการกำกับตลาดทุนว่าด้วยการจดทะเบียนกองทรัพย์สินเป็นกองทุนรวมและการแก้ไขเพิ่มเติมรายการทางทะเบียน
ให้บริษัทจัดการกองทุนรวมแจ้งให้สำนักงานทราบกรณีตามวรรคหนึ่ง (๑)
และ (๒) ภายในสิบห้าวันนับแต่วันปิดการเสนอขายหน่วยลงทุนดังกล่าว
เมื่อปรากฏกรณีตามวรรคหนึ่ง
ให้บริษัทจัดการกองทุนรวมคืนเงินค่าจองซื้อหน่วยลงทุน และผลประโยชน์ใด ๆ
ที่เกิดขึ้นจากเงินดังกล่าว (ถ้ามี) ให้แก่ผู้จองซื้อหน่วยลงทุนภายในหนึ่งเดือนนับแต่วันสิ้นสุดระยะเวลาการเสนอขายหน่วยลงทุนนั้น
ตามสัดส่วนของเงินค่าจองซื้อหน่วยลงทุน
โดยในกรณีที่บริษัทจัดการกองทุนรวมไม่สามารถคืนเงินค่าจองซื้อและผลประโยชน์
(ถ้ามี) ให้แก่ผู้จองซื้อหน่วยลงทุนได้ภายในกำหนดเวลาดังกล่าว
ให้บริษัทจัดการกองทุนรวมชำระดอกเบี้ยในอัตราไม่ต่ำกว่าร้อยละเจ็ดครึ่งต่อปีนับแต่วันที่ครบกำหนดเวลานั้นจนถึงวันที่บริษัทจัดการกองทุนรวมชำระเงินจำนวนดังกล่าวได้ครบถ้วน

ข้อ ๒๘[๔๖]  (ยกเลิก)

ข้อ ๒๙[๔๗]  (ยกเลิก)

ข้อ ๓๐[๔๘]  (ยกเลิก)

ข้อ ๓๑[๔๙]  (ยกเลิก)

ข้อ ๓๒[๕๐]  (ยกเลิก)

หมวด ๑/๑
หลักเกณฑ์เพิ่มเติมของกองทุนรวมตลาดเงิน[๕๑]

ข้อ ๓๒/๑[๕๒] 
กองทุนรวมตลาดเงินที่สามารถยื่นคำขอจัดตั้งตามส่วนที่ ๒ ของหมวด ๑ ของภาค
๑ ต้องมีลักษณะดังต่อไปนี้
(๑) โครงการจัดการกองทุนรวมได้ระบุไว้อย่างชัดเจนว่า
เป็นกองทุนรวมตลาดเงินประเภทใดประเภทหนึ่งดังต่อไปนี้
(ก) กองทุนรวมตลาดเงินในประเทศ ซึ่งได้แก่
กองทุนรวมตลาดเงินที่ไม่มีนโยบายการลงทุนในหลักทรัพย์และทรัพย์สินดังต่อไปนี้
๑.
หลักทรัพย์หรือทรัพย์สินสกุลเงินตราต่างประเทศ
๒.
หลักทรัพย์หรือทรัพย์สินที่เสนอขายในต่างประเทศ หรือ
๓.
หลักทรัพย์หรือทรัพย์สินที่ผู้ออกหรือคู่สัญญาเป็นนิติบุคคลที่จัดตั้งขึ้นตามกฎหมายต่างประเทศ
(ข)
กองทุนรวมตลาดเงินที่มีการลงทุนในต่างประเทศบางส่วน ซึ่งได้แก่
กองทุนรวมตลาดเงินที่มีนโยบายการลงทุนในหลักทรัพย์และทรัพย์สินดังต่อไปนี้
ไม่เกินร้อยละห้าสิบของมูลค่าทรัพย์สินสุทธิของกองทุนรวม
๑. หลักทรัพย์หรือทรัพย์สินสกุลเงินตราต่างประเทศ
๒.
หลักทรัพย์หรือทรัพย์สินที่เสนอขายในต่างประเทศ หรือ
๓.
หลักทรัพย์หรือทรัพย์สินที่ผู้ออกหรือคู่สัญญาเป็นนิติบุคคลที่จัดตั้งขึ้นตามกฎหมายต่างประเทศ
(๒)
ชื่อของกองทุนรวมต้องไม่มีลักษณะที่อาจก่อให้เกิดความเข้าใจผิดในประเภทและนโยบายการลงทุนของกองทุนรวมตลาดเงินนั้น

หมวด ๒

หลักเกณฑ์เพิ่มเติมของกองทุนรวมมีประกัน

ข้อ ๓๓  ในส่วนนี้
ผู้ประกัน หมายความว่า
ผู้ที่ทำสัญญาประกันกับบริษัทจัดการกองทุนรวมในการให้ประกันว่าผู้ถือหน่วยลงทุนจะได้รับชำระเงินลงทุน
หรือเงินลงทุนและผลตอบแทน แล้วแต่กรณี ตามจำนวนที่รับประกันไว้
มติของผู้ถือหน่วยลงทุน
หมายความว่า มติด้วยคะแนนเสียงข้างมากของผู้ถือหน่วยลงทุน
ซึ่งคิดตามจำนวนหน่วยลงทุนรวมกันเกินกึ่งหนึ่งของจำนวนหน่วยลงทุนที่จำหน่ายได้แล้วทั้งหมดของโครงการจัดการกองทุนรวม

ข้อ ๓๔[๕๓]  การยื่นขออนุมัติจัดตั้งกองทุนรวมมีประกัน
บริษัทจัดการกองทุนรวมต้องจัดให้มีข้อผูกพันระหว่างผู้ถือหน่วยลงทุนกับบริษัทจัดการกองทุนรวมที่มีรายละเอียดเพิ่มเติม
ดังต่อไปนี้
(๑) รายละเอียดการประกัน เช่น
จำนวนเงินลงทุนและผลตอบแทนที่ประกัน ระยะเวลาการประกัน
วันที่ผู้ถือหน่วยลงทุนจะได้รับชำระเงินลงทุนหรือผลตอบแทนตามที่ประกันซึ่งต้องไม่เกินห้าวันทำการนับแต่วันที่ขายคืนหน่วยลงทุนหรือไม่เกินสามสิบวันนับแต่วันที่กองทุนรวมเลิก
ผลของการขายคืนหน่วยลงทุนก่อนครบกำหนดระยะเวลาประกัน
และผลของการขายคืนหรือไถ่ถอนหน่วยลงทุนเมื่อครบกำหนดระยะเวลาประกัน ในกรณีที่มูลค่าหน่วยลงทุนสุทธิสูงกว่ามูลค่าที่ประกัน
เป็นต้น
(๒)
รายละเอียดเกี่ยวกับผู้ประกันซึ่งเป็นบุคคลที่มีคุณสมบัติอย่างใดอย่างหนึ่ง
ดังต่อไปนี้
(ก) เป็นนิติบุคคลดังต่อไปนี้
ซึ่งนิติบุคคลดังกล่าวต้องมิใช่ผู้ดูแลผลประโยชน์ของกองทุนรวมมีประกัน
๑. ธนาคารหรือสถาบันการเงินที่มีกฎหมายเฉพาะจัดตั้งขึ้น
๒. ธนาคารพาณิชย์ตามกฎหมายว่าด้วยธุรกิจสถาบันการเงิน
๓. บริษัทเงินทุนตามกฎหมายว่าด้วยธุรกิจสถาบันการเงิน หรือ
๔.
บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์
การค้าหลักทรัพย์ หรือการให้สินเชื่อเพื่อธุรกิจหลักทรัพย์
ตามกฎหมายว่าด้วยหลักทรัพย์และตลาดหลักทรัพย์
นิติบุคคลตามวรรคหนึ่งต้องสามารถดำรงเงินกองทุนและกันเงินสำรองได้ตามหลักเกณฑ์ของกฎหมายที่ควบคุมการประกอบธุรกิจนั้น
(ข)
เป็นสถาบันการเงินที่จัดตั้งขึ้นตามกฎหมายต่างประเทศที่ได้รับการจัดอันดับความน่าเชื่อถือในสี่อันดับแรกจากสถาบันจัดอันดับความน่าเชื่อถือที่ได้รับการยอมรับจากสำนักงาน
(๓) มีข้อกำหนดที่แสดงว่า
การแก้ไขเพิ่มเติมสัญญาประกันในเรื่องใด ๆ
อันมีผลให้ผู้ถือหน่วยลงทุนเสียผลประโยชน์จะต้องได้รับมติของผู้ถือหน่วยลงทุน

ข้อ ๓๕[๕๔]  (ยกเลิก)

ข้อ ๓๖[๕๕]  (ยกเลิก)

หมวด ๓

หลักเกณฑ์เพิ่มเติมของกองทุนรวมคุ้มครองเงินต้น

ข้อ ๓๗  ในหมวดนี้
(๑) เงินต้น หมายความว่า
เงินที่ผู้ลงทุนแต่ละรายชำระเป็นค่าซื้อหน่วยลงทุนของกองทุนรวมคุ้มครองเงินต้นซึ่งโครงการจัดการกองทุนรวมมุ่งที่จะให้ความคุ้มครอง  ทั้งนี้
จำนวนเงินดังกล่าวไม่รวมค่าธรรมเนียมการซื้อหน่วยลงทุน
(๒) อันดับความน่าเชื่อถือ
หมายความว่า สัญลักษณ์ที่ใช้ในการจัดอันดับความน่าเชื่อถือ
(๓) การจัดอันดับความน่าเชื่อถือ
หมายความว่า การจัดอันดับความน่าเชื่อถือครั้งล่าสุดที่มีต่อตัวตราสาร ต่อผู้ออกตราสารหรือคู่สัญญา
หรือต่อผู้รับรอง ผู้รับอาวัล ผู้สลักหลัง หรือผู้ค้ำประกัน แล้วแต่กรณี
(๔) บริษัทเงินทุน หมายความว่า
บริษัทเงินทุนตามกฎหมายว่าด้วยธุรกิจสถาบันการเงิน
(๕) บริษัทเครดิตฟองซิเอร์
หมายความว่า บริษัทเครดิตฟองซิเอร์ตามกฎหมายว่าด้วยธุรกิจสถาบันการเงิน
(๖) ธนาคารพาณิชย์ หมายความว่า
ธนาคารพาณิชย์ตามกฎหมายว่าด้วยธุรกิจสถาบันการเงิน

ข้อ ๓๘ 
บริษัทจัดการกองทุนรวมจะได้รับอนุมัติให้จัดตั้งและจัดการกองทุนรวมคุ้มครองเงินต้น
ต่อเมื่อเป็นไปตามหลักเกณฑ์ดังต่อไปนี้
(๑) ต้องกำหนดประเภททรัพย์สินประเภทใดประเภทหนึ่งหรือหลายประเภทดังต่อไปนี้ไว้ในโครงการจัดการกองทุนรวม
เพื่อให้เป็นไปตามวัตถุประสงค์ที่มุ่งจะให้เกิดความคุ้มครองเงินต้นทั้งจำนวน
(ก)
ตราสารภาครัฐไทยตามประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยการลงทุนและการมีไว้เพื่อเป็นทรัพย์สินของกองทุน
(ข)
ตราสารภาครัฐต่างประเทศตามประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยการลงทุนและการมีไว้เพื่อเป็นทรัพย์สินของกองทุน
ที่มีอันดับความน่าเชื่อถืออยู่ในสองอันดับแรก  ทั้งนี้ โดยการจัดอันดับความน่าเชื่อถือของสถาบันจัดอันดับความน่าเชื่อถือภายใต้ชื่อ
Standard & Poor หรือ Moodys หรือ Fitch
หรือสถาบันจัดอันดับความน่าเชื่อถือต่างประเทศที่สำนักงานกำหนดเพิ่มเติม
(ค) ตั๋วสัญญาใช้เงิน หรือบัตรเงินฝาก
ที่บริษัทเงินทุนหรือบริษัทเครดิตฟองซิเอร์เป็นผู้ออกเพื่อการกู้ยืมหรือรับเงินจากประชาชน
(ง) เงินฝากในธนาคารพาณิชย์
หรือบัตรเงินฝากที่ธนาคารพาณิชย์เป็นผู้ออก
(จ) ทรัพย์สินอื่นที่มีความเสี่ยงต่ำ
หรือมีความเสี่ยงเทียบเคียงได้กับความเสี่ยงในทรัพย์สินตาม (ก)  ทั้งนี้ โดยได้รับความเห็นชอบจากสำนักงาน
(๒) ต้องกำหนดอัตราส่วนการลงทุนขั้นต่ำของการลงทุนหรือมีไว้ซึ่งทรัพย์สินตาม
(๑)
และแสดงได้ว่าอัตราส่วนการลงทุนที่กำหนดนั้นสามารถคุ้มครองเงินต้นทั้งจำนวนได้ตามระยะเวลาที่ระบุไว้ในโครงการจัดการกองทุนรวม
(๓)
ต้องแสดงรายละเอียดเกี่ยวกับการคุ้มครองเงินต้นอย่างชัดเจนไว้ในโครงการจัดการกองทุนรวม
ซึ่งอย่างน้อยต้องมีข้อมูลเกี่ยวกับเงื่อนไขการคุ้มครอง จำนวนเงินต้นที่คุ้มครอง
ระยะเวลาการคุ้มครอง และกลไกการคุ้มครอง

หมวด ๔

หลักเกณฑ์เพิ่มเติมของกองทุนรวมที่ลงทุนในต่างประเทศ

ข้อ ๓๙ 
บริษัทจัดการกองทุนรวมที่ประสงค์จะยื่นคำขอจัดตั้งกองทุนรวมที่ลงทุนในต่างประเทศ
ต้องเป็นผู้มีคุณสมบัติตามที่ได้รับความเห็นชอบจากสำนักงาน

ข้อ ๔๐ 
ในกรณีของกองทุนรวมที่ลงทุนในต่างประเทศ บริษัทจัดการกองทุนรวมจะเสนอขายหน่วยลงทุนของกองทุนรวมดังกล่าวต่อประชาชนได้
ต่อเมื่อกองทุนรวมนั้นได้รับการจัดสรรวงเงินลงทุนต่างประเทศแล้ว

หมวด ๕

หลักเกณฑ์เพิ่มเติมของกองทุนรวมเพื่อแก้ไขปัญหา
การดำรงเงินกองทุนของธนาคารพาณิชย์

ข้อ ๔๑ 
บริษัทจัดการกองทุนรวมจะได้รับอนุมัติให้จัดตั้งและจัดการกองทุนรวมเพื่อแก้ไขปัญหาการดำรงเงินกองทุนของธนาคารพาณิชย์
ต่อเมื่อเป็นไปตามหลักเกณฑ์ดังต่อไปนี้
(๑) ยื่นคำขออนุมัติจัดตั้งและจัดการกองทุนรวมเพื่อแก้ไขปัญหาการดำรงเงินกองทุนของธนาคารพาณิชย์ภายในวันที่
๓๑ ธันวาคม พ.ศ. ๒๕๔๙
(๒) ต้องเป็นกองทุนรวมที่กำหนดอายุโครงการจัดการกองทุนรวมที่แน่นอน

หมวด ๖

หลักเกณฑ์เพิ่มเติมของกองทุนรวมเพื่อการเลี้ยงชีพ

ข้อ ๔๒  กองทุนรวมเพื่อการเลี้ยงชีพจะต้องเป็นกองทุนรวมเปิด

ข้อ ๔๒/๑[๕๖]
 ในกรณีที่โครงการจัดการกองทุนรวมมีการกำหนดเหตุเลิกกองทุนรวมไว้ บริษัทจัดการกองทุนรวมต้องจัดให้มีข้อความที่ให้ผู้ลงทุนแสดงเจตนาว่าประสงค์จะให้มีการโอนย้ายการลงทุนไปยังกองทุนรวมเพื่อการเลี้ยงชีพอื่นหรือไม่
ในใบจองซื้อหน่วยลงทุนหรือใบคำสั่งซื้อหน่วยลงทุน
ในกรณีที่ผู้ลงทุนประสงค์จะให้มีการโอนย้ายการลงทุนไปยังกองทุนรวมเพื่อการเลี้ยงชีพอื่น
บริษัทจัดการกองทุนรวมต้องจัดให้ผู้ลงทุนระบุเกี่ยวกับประเภทและนโยบายการลงทุนของกองทุนรวมดังกล่าวที่ผู้ลงทุนประสงค์จะให้โอนไปให้ชัดเจนด้วย
 ทั้งนี้
หากในช่วงเวลาที่จะมีการโอนย้ายการลงทุนไม่มีกองทุนรวมตามที่ผู้ลงทุนระบุไว้
ให้บริษัทจัดการกองทุนรวมดำเนินการดังต่อไปนี้
(๑)
โอนย้ายการลงทุนไปยังกองทุนรวมเพื่อการเลี้ยงชีพอื่นใดที่มีนโยบายการลงทุนในลักษณะเดียวกับกองทุนรวมเพื่อการเลี้ยงชีพเดิม
(๒)
ในกรณีที่ไม่มีกองทุนรวมเพื่อการเลี้ยงชีพอื่นที่มีนโยบายการลงทุนตาม (๑)
ให้โอนย้ายการลงทุนไปยังกองทุนรวมเพื่อการเลี้ยงชีพอื่นที่มีนโยบายการลงทุนซึ่งมีความเสี่ยงต่ำที่สุด

ข้อ ๔๓ 
ให้บริษัทจัดการกองทุนรวมจัดทำเอกสารเกี่ยวกับสิทธิประโยชน์ทางภาษีของการลงทุนในกองทุนรวมเพื่อการเลี้ยงชีพ
โดยต้องมีรายการอย่างน้อยดังต่อไปนี้
(๑) สิทธิประโยชน์ทางภาษีของผู้ถือหน่วยลงทุน
ประเภทของเงินได้ที่นำมาซื้อหน่วยลงทุนของกองทุนรวมเพื่อการเลี้ยงชีพที่จะได้รับสิทธิประโยชน์ทางภาษี
และเงื่อนไขการลงทุนที่ผู้ถือหน่วยลงทุนจะได้รับสิทธิประโยชน์ทางภาษี
(๒) การชำระคืนสิทธิประโยชน์ทางภาษีที่เคยได้รับ
การชำระภาษีเงินได้จากการขายคืนหน่วยลงทุน
การชำระเงินเพิ่มและเบี้ยปรับกรณีที่ผู้ถือหน่วยลงทุนปฏิบัติไม่เป็นไปตามเงื่อนไขการลงทุนหรือไถ่ถอนหน่วยลงทุนก่อนกำหนด
พร้อมยกตัวอย่างประกอบ
รายการตามวรรคหนึ่ง (๑) และ (๒)
ให้มีรูปแบบและรายละเอียดตามที่สมาคมกำหนด โดยได้รับความเห็นชอบจากสำนักงาน

ข้อ ๔๔  ให้บริษัทจัดการกองทุนรวมจัดส่ง แจกจ่าย
หรือจัดให้มีเอกสารเกี่ยวกับสิทธิประโยชน์ทางภาษีเกี่ยวกับการลงทุนในกองทุนรวมเพื่อการเลี้ยงชีพที่เป็นปัจจุบันตามหลักเกณฑ์และวิธีการดังต่อไปนี้
(๑) ในการเสนอขายหน่วยลงทุนของกองทุนรวมเพื่อการเลี้ยงชีพ
ให้บริษัทจัดการกองทุนรวมจัดส่งและดำเนินการให้ผู้ติดต่อกับผู้ลงทุนจัดส่งเอกสารเกี่ยวกับสิทธิประโยชน์ของการลงทุนในกองทุนรวมเพื่อการเลี้ยงชีพให้ผู้ที่สนใจจะลงทุนพร้อมกับใบคำสั่งซื้อหน่วยลงทุน
เว้นแต่ในกรณีที่ผู้สนใจจะลงทุนเป็นผู้ถือหน่วยลงทุนของกองทุนรวมเพื่อการเลี้ยงชีพกองทุนรวมใดกองทุนรวมหนึ่งที่จัดตั้งและจัดการโดยบริษัทจัดการกองทุนรวมอยู่แล้วในขณะนั้น
บริษัทจัดการกองทุนรวมจะไม่จัดส่งเอกสารดังกล่าวก็ได้
หากข้อมูลของเอกสารนั้นไม่มีการเปลี่ยนแปลงไปจากข้อมูลที่ผู้ถือหน่วยลงทุนดังกล่าวเคยได้รับ
(๒) ให้บริษัทจัดการกองทุนรวมจัดให้มีเอกสารเกี่ยวกับสิทธิประโยชน์ทางภาษีเกี่ยวกับการลงทุนในกองทุนรวมเพื่อการเลี้ยงชีพไว้
ณ ที่ทำการทุกแห่งของบริษัทจัดการกองทุนรวมและ ณ
สถานที่ติดต่อทุกแห่งของผู้สนับสนุนการขายหรือรับซื้อคืน
เพื่อประโยชน์ในการแจกจ่ายแก่ผู้สนใจจะลงทุนได้ตลอดเวลาที่เสนอขายหน่วยลงทุน

ข้อ ๔๕  บริษัทจัดการกองทุนรวมต้องจัดให้มีข้อจำกัดการโอนและการจำนำซึ่งระบุไว้ในโครงการจัดการกองทุนรวมและในร่างข้อผูกพันระหว่างผู้ถือหน่วยลงทุนกับบริษัทจัดการกองทุนรวมว่าบริษัทจัดการกองทุนรวมหรือนายทะเบียนหน่วยลงทุนจะปฏิเสธการลงทะเบียนการโอนและการจำนำหน่วยลงทุน

ข้อ ๔๖  บริษัทจัดการกองทุนรวมต้องดำเนินการให้ปรากฏข้อจำกัดการโอนและการจำนำของกองทุนรวมเพื่อการเลี้ยงชีพไว้ในคำขอเปิดบัญชีเพื่อซื้อหรือขายคืนหน่วยลงทุนกับบริษัทจัดการกองทุนรวม
โดยบริษัทจัดการกองทุนรวมต้องแจ้งให้นายทะเบียนหน่วยลงทุนทราบถึงข้อจำกัดดังกล่าวด้วย

ข้อ ๔๗  มิให้นำความในข้อ ๒๗ วรรคหนึ่งมาใช้บังคับ
และเมื่อสิ้นสุดระยะเวลาการเสนอขายหน่วยลงทุนครั้งแรกของโครงการจัดการกองทุนรวมเพื่อการเลี้ยงชีพแล้ว
หากปรากฏว่าบริษัทจัดการกองทุนรวมจำหน่ายหน่วยลงทุนให้ผู้ลงทุนได้ไม่ถึงสามสิบห้าราย
ให้การอนุมัติให้จัดตั้งและจัดการกองทุนรวมเพื่อการเลี้ยงชีพนั้นสิ้นสุดลง

หมวด ๗

หลักเกณฑ์เพิ่มเติมของกองทุนรวมสำหรับผู้ลงทุนในต่างประเทศ

ข้อ ๔๘[๕๗]  (ยกเลิก)

ข้อ ๔๙[๕๘]  ในกรณีที่มีเหตุจำเป็นและสมควร
บริษัทจัดการกองทุนรวมอาจขอผ่อนผันเหตุของการสิ้นสุดลงของการอนุมัติให้จัดตั้งและจัดการกองทุนรวมหรือดำเนินการตามข้อ
๒๗ ได้

หมวด ๘

หลักเกณฑ์เพิ่มเติมของกองทุนรวมหุ้นระยะยาว

ข้อ ๕๐ 
บริษัทจัดการกองทุนรวมจะได้รับอนุมัติให้จัดตั้งและจัดการกองทุนรวมหุ้นระยะยาวต่อเมื่อเป็นไปตามหลักเกณฑ์ดังต่อไปนี้
(๑) กองทุนรวมที่จะจัดตั้งต้องเป็นกองทุนรวมเพื่อผู้ลงทุนทั่วไปเท่านั้น
(๒) อายุโครงการจัดการกองทุนรวมต้องไม่น้อยกว่าสิบปี
(๓) ในกรณีที่กองทุนรวมหุ้นระยะยาวเป็นกองทุนรวมดัชนี
ดัชนีที่ใช้ต้องเป็นดัชนีราคาหุ้นตลาดหลักทรัพย์แห่งประเทศไทย (SET Index) หรือ ดัชนี SET ๕๐ (SET ๕๐ Index)

ข้อ ๕๑  ให้บริษัทจัดการกองทุนรวมเสนอขายหน่วยลงทุนครั้งแรกภายในหกเดือนนับแต่วันที่บริษัทจัดการกองทุนรวมได้รับอนุมัติให้จัดตั้งและจัดการกองทุนรวม

ข้อ ๕๒ 
บริษัทจัดการกองทุนรวมต้องนำเงินที่ได้จากการจำหน่ายหน่วยลงทุนมาจดทะเบียนเป็นกองทุนรวมต่อสำนักงานภายในวันที่
๓๐ มิถุนายน พ.ศ. ๒๕๕๐

ข้อ ๕๓[๕๙]  ในกรณีที่โครงการจัดการกองทุนรวมมีการกำหนดเหตุเลิกกองทุนรวมไว้
บริษัทจัดการกองทุนรวมต้องจัดให้มีข้อความที่ให้ผู้ลงทุนแสดงเจตนาว่าประสงค์จะให้มีการโอนย้ายการลงทุนไปยังกองทุนรวมหุ้นระยะยาวอื่นหรือไม่
ในใบจองซื้อหน่วยลงทุนหรือใบคำสั่งซื้อหน่วยลงทุน

ข้อ ๕๔  ให้บริษัทจัดการกองทุนรวมจัดทำและเผยแพร่เอกสารเกี่ยวกับสิทธิประโยชน์ทางภาษีของการลงทุนในกองทุนรวมหุ้นระยะยาว
โดยให้นำความในข้อ ๔๓ และข้อ ๔๔ มาใช้บังคับโดยอนุโลม  ทั้งนี้
ในเอกสารเกี่ยวกับสิทธิประโยชน์ทางภาษีของการลงทุนในกองทุนรวมหุ้นระยะยาวไม่ต้องมีรายการเกี่ยวกับประเภทของเงินได้ที่นำมาซื้อหน่วยลงทุน
แต่ให้มีรายการเกี่ยวกับระยะเวลาที่ผู้ถือหน่วยลงทุนจะได้รับสิทธิประโยชน์ทางภาษีเป็นรายการเพิ่มเติมในเอกสารดังกล่าว

ข้อ ๕๕ 
ให้บริษัทจัดการกองทุนรวมดำเนินการเกี่ยวกับข้อจำกัดการโอนและการจำนำหน่วยลงทุนของกองทุนรวมหุ้นระยะยาว
โดยนำความในข้อ ๔๕ และข้อ ๔๖ มาใช้บังคับโดยอนุโลม

หมวด ๙

หลักเกณฑ์เพิ่มเติมของกองทุนรวมสึนามิ

ข้อ ๕๖ 
บริษัทจัดการกองทุนรวมจะได้รับอนุญาตให้จัดตั้งและจัดการกองทุนรวมสึนามิต่อเมื่อเป็นไปตามหลักเกณฑ์ดังต่อไปนี้
(๑) กองทุนรวมที่จะจัดตั้งต้องเป็นกองทุนรวมเพื่อผู้ลงทุนประเภทสถาบันเท่านั้น
(๒)
การยื่นคำขออนุมัติจัดตั้งและจัดการกองทุนรวมสึนามิต้องกระทำภายในหกเดือนนับแต่วันที่
๒๖ มกราคม พ.ศ. ๒๕๔๘
(๓) ต้องระบุไว้ในโครงการจัดการกองทุนรวมอย่างชัดเจนว่า
บริษัทจัดการกองทุนรวมจะไม่ลงทุนเพิ่มในหลักทรัพย์ของกิจการที่ได้รับความเสียหายโดยตรงจากธรณีพิบัติที่เกิดขึ้นเมื่อวันที่
๒๖ ธันวาคม พ.ศ. ๒๕๔๗ ในหกจังหวัดภาคใต้
เมื่อพ้นกำหนดระยะเวลาสองปีนับแต่วันจดทะเบียนกองทุนรวม

ข้อ ๕๗ 
ให้บริษัทจัดการกองทุนรวมเสนอขายหน่วยลงทุนครั้งแรกและนำเงินที่ได้จากการจำหน่ายหน่วยลงทุนมาจดทะเบียนเป็นกองทุนรวมต่อสำนักงาน
ภายในหกเดือนนับแต่วันที่ได้รับอนุมัติให้จัดตั้งและจัดการกองทุนรวม

หมวด
๑๐

หลักเกณฑ์เพิ่มเติมของกองทุนรวมอีทีเอฟ

ข้อ ๕๘[๖๐] 
กองทุนรวมอีทีเอฟที่สามารถยื่นคำขอจัดตั้งตามส่วนที่ ๒ ในหมวด ๑ ของภาค ๑
ต้องมีลักษณะดังต่อไปนี้
(๑) ต้องเป็นกองทุนรวมเพื่อผู้ลงทุนทั่วไปเท่านั้น
(๒) โครงการจัดการกองทุนรวมระบุไว้อย่างชัดเจนว่า
กองทุนรวมดังกล่าวมีนโยบายสร้างผลตอบแทนให้แก่ผู้ถือหน่วยลงทุนตามความเคลื่อนไหวของปัจจัยอ้างอิงอย่างใดอย่างหนึ่งดังต่อไปนี้
(ก) ดัชนีกลุ่มหลักทรัพย์ที่ได้รับการยอมรับจากสำนักงาน
(ข)
ราคากลุ่มหลักทรัพย์หรือกลุ่มตราสารทางการเงินอื่นที่ได้รับความเห็นชอบจากสำนักงาน
(ค) ราคาหน่วยลงทุนของกองทุนรวมอีทีเอฟต่างประเทศที่มีลักษณะตามข้อ
๕๘/๑ (๒)
(ง)
ราคาทองคำแท่งที่เปิดเผยไว้อย่างแพร่หลายโดยหน่วยงานซึ่งเป็นที่ยอมรับในอุตสาหกรรมผู้ค้าทองคำในประเทศไทยหรือในระดับสากล  ทั้งนี้
ในกรณีที่เป็นกองทุนรวมอีทีเอฟทองคำตามข้อ ๖๑/๑ (๒)
(๓) ในกรณีที่กองทุนรวมอีทีเอฟเป็นกองทุนรวมอีทีเอฟทองคำ
นอกจากต้องมีลักษณะตามที่กำหนดไว้ในหมวดนี้แล้ว ต้องมีลักษณะตามที่กำหนดไว้ในหมวด
๑๒ ด้วย

ข้อ ๕๘/๑[๖๑]
 ในกรณีที่กองทุนรวมอีทีเอฟที่ขอจัดตั้งตามข้อ
๕๘ เป็นทั้งกองทุนรวมอีทีเอฟและกองทุนรวมหน่วยลงทุน
ซึ่งมีนโยบายสร้างผลตอบแทนตามความเคลื่อนไหวของราคาหน่วยลงทุนของกองทุนรวมอีทีเอฟต่างประเทศ
กองทุนรวมอีทีเอฟที่ขอจัดตั้งดังกล่าวต้องมีลักษณะดังต่อไปนี้ด้วย
(๑) มีการบริหารจัดการกองทุนรวมในเชิงรับ (passive management)
(๒)
กองทุนรวมอีทีเอฟต่างประเทศที่กองทุนรวมอีทีเอฟอ้างอิงต้องมีลักษณะดังนี้
(ก)
มีนโยบายสร้างผลตอบแทนให้แก่ผู้ถือหน่วยลงทุนตามความเคลื่อนไหวของราคาทองคำ
ดัชนีที่มีองค์ประกอบทั้งหมดเป็นหรือเกี่ยวข้องกับน้ำมันดิบ
ดัชนีกลุ่มสินค้าโภคภัณฑ์
หรือดัชนีกลุ่มหลักทรัพย์ที่ได้รับการยอมรับจากตลาดหลักทรัพย์ต่างประเทศที่เป็นสมาชิกของ
World Federations of Exchange (WFE)
และดัชนีกลุ่มหลักทรัพย์ดังกล่าวมีองค์ประกอบทั้งหมดเป็นหลักทรัพย์ที่จดทะเบียนในตลาดหลักทรัพย์ต่างประเทศที่เป็นสมาชิกของ
World Federations of Exchange (WFE) ด้วย
(ข) มีการบริหารจัดการกองทุนรวมในเชิงรับ (passive management)
(ค)
หน่วยลงทุนของกองทุนรวมอีทีเอฟต่างประเทศดังกล่าวมีการซื้อขายในตลาดหลักทรัพย์ต่างประเทศที่เป็นสมาชิกของ
World Federations of Exchange (WFE)
และมีลักษณะตามที่กำหนดไว้ในหลักเกณฑ์การลงทุนหรือมีไว้ซึ่งหน่วยลงทุนของกองทุนรวมต่างประเทศเพื่อเป็นทรัพย์สินของกองทุนรวมตามประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยการลงทุนหรือการมีไว้เพื่อเป็นทรัพย์สินของกองทุนโดยอนุโลม
วรรคสอง (ยกเลิก)[๖๒]

ข้อ ๕๙ 
ในการขายหน่วยลงทุนของกองทุนรวมอีทีเอฟให้แก่ผู้ถือหน่วยลงทุนที่เป็นผู้ดูแลสภาพคล่องและผู้ลงทุนรายใหญ่
บริษัทจัดการกองทุนรวมจะรับชำระค่าซื้อหน่วยลงทุนเป็นหลักทรัพย์
หรือทรัพย์สินอื่นแทนเงินได้ ต่อเมื่อได้ระบุกรณีดังกล่าวและขั้นตอนการดำเนินการไว้อย่างชัดเจนในโครงการจัดการกองทุนรวม

ข้อ ๖๐[๖๓]  มิให้นำความในข้อ ๒๗ วรรคหนึ่ง (๑)
มาใช้บังคับกับกองทุนรวมอีทีเอฟ

หมวด
๑๑

หลักเกณฑ์เพิ่มเติมของกองทุนรวมหมวดอุตสาหกรรม

ข้อ ๖๑ 
บริษัทจัดการกองทุนรวมจะได้รับอนุญาตให้จัดตั้งและจัดการกองทุนรวมหมวดอุตสาหกรรม
ต่อเมื่อเป็นไปตามหลักเกณฑ์ดังต่อไปนี้
(๑) ชื่อของกองทุนรวมต้องสะท้อนถึงหมวดอุตสาหกรรม (sector) ที่กองทุนรวมมุ่งลงทุน
(๒) บริษัทจัดการกองทุนรวมต้องระบุหมวดอุตสาหกรรมตาม (๑)
ไว้อย่างชัดเจนในโครงการจัดการกองทุนรวม 
ทั้งนี้ หมวดอุตสาหกรรมดังกล่าวต้องเป็นหมวดอุตสาหกรรมตามที่ตลาดหลักทรัพย์แห่งประเทศไทยหรือตลาดซื้อขายหลักทรัพย์ในต่างประเทศกำหนด
(๓)
ต้องกำหนดประเภททรัพย์สินประเภทใดประเภทหนึ่งหรือหลายประเภทดังต่อไปนี้ในโครงการจัดการกองทุนรวม
เพื่อให้เป็นไปตามวัตถุประสงค์ที่มุ่งลงทุนโดยเฉพาะเจาะจงในหมวดอุตสาหกรรมเพียงบางหมวด
ตามอัตราส่วนที่กำหนดในข้อ ๕ (๒) (ฒ)
(ก)
หุ้นของบริษัทที่มีรายชื่ออยู่ในหมวดอุตสาหกรรมหรือที่มีลักษณะเทียบเคียงได้กับหมวดอุตสาหกรรม
(ข) ตราสารหรือสัญญาทางการเงินที่ให้สิทธิในการได้มาซึ่งหุ้นตาม (ก)
หรือให้ผลตอบแทนอ้างอิงกับหุ้นตาม (ก) หรือกลุ่มของหุ้นตาม (ก)
(ข/๑)[๖๔]
หน่วยของกองโครงสร้างพื้นฐาน  ทั้งนี้
การพิจารณาหมวดอุตสาหกรรมของกองดังกล่าวให้พิจารณาตามกิจการโครงสร้างพื้นฐานซึ่งเป็นที่มาของรายได้หรือผลประโยชน์ของกองโครงสร้างพื้นฐานนั้น
(ค) ในกรณีของกองทุนรวมหมวดอุตสาหกรรมที่มุ่งเน้นลงทุนในหมวดพัฒนาอสังหาริมทรัพย์
บริษัทจัดการกองทุนรวมอาจกำหนดประเภททรัพย์สินดังต่อไปนี้
๑.
หน่วยลงทุนของกองทุนรวมอสังหาริมทรัพย์ที่เป็นหลักทรัพย์จดทะเบียนในตลาดหลักทรัพย์แห่งประเทศไทย
๒. ตราสารของกองทุนอสังหาริมทรัพย์ต่างประเทศ หรือ
๓. ตราสารหรือสัญญาทางการเงินที่ให้สิทธิในการได้มาซึ่งหน่วยลงทุนตาม
๑. หรือตราสารตาม ๒. หรือให้ผลตอบแทนอ้างอิงกับหน่วยลงทุนตาม ๑.
หรือตราสารตาม ๒. หรือกลุ่มของหน่วยลงทุนตาม ๑. หรือ ตราสารตาม ๒.
(ง)
หลักทรัพย์หรือทรัพย์สินอื่นหรือการหาดอกผลโดยวิธีอื่นตามที่สำนักงานกำหนด

หมวด ๑๒
หลักเกณฑ์เพิ่มเติมของกองทุนรวมทองคำ[๖๕]

ข้อ ๖๑/๑[๖๖] 
กองทุนรวมทองคำที่สามารถยื่นคำขออนุมัติจัดตั้งตามส่วนที่ ๒ ของหมวด ๑
ของภาค ๑ ต้องเป็นกองทุนรวมทองคำประเภทใดประเภทหนึ่งดังต่อไปนี้
(๑) กองทุนรวมทองคำแบบทั่วไป ซึ่งได้แก่
กองทุนรวมทองคำที่มีนโยบายสร้างผลตอบแทนที่อ้างอิงโดยตรงกับราคาทองคำแท่ง  ทั้งนี้
โดยเฉลี่ยในรอบปีบัญชีไม่น้อยกว่าร้อยละแปดสิบของมูลค่าทรัพย์สินสุทธิของกองทุนรวม
และไม่มีการลงทุนที่เป็นการสร้างผลตอบแทนในลักษณะที่กำหนดไว้ใน (๓)
(๒) กองทุนรวมอีทีเอฟทองคำ ซึ่งได้แก่
กองทุนรวมทองคำที่เป็นกองทุนรวมอีทีเอฟ และมีนโยบายสร้างผลตอบแทนที่อ้างอิงโดยตรงกับความเคลื่อนไหวของราคาทองคำแท่ง  ทั้งนี้ โดยเฉลี่ยในรอบปีบัญชีไม่น้อยกว่าร้อยละแปดสิบของมูลค่าทรัพย์สินสุทธิของกองทุนรวม
และไม่มีการลงทุนที่เป็นการสร้างผลตอบแทนในลักษณะที่กำหนดไว้ใน (๓)
(๓) กองทุนรวมทองคำ แบบซับซ้อน ซึ่งได้แก่
กองทุนรวมทองคำที่มีนโยบายสร้างผลตอบแทนที่อ้างอิงกับราคาทองคำแท่งโดยผันแปรไปตามสูตรการคำนวณหรือเงื่อนไขใด
ๆ  ทั้งนี้ ไม่ว่าทั้งหมดหรือบางส่วน

ข้อ ๖๑/๒[๖๗]  กองทุนรวมทองคำตามข้อ ๖๑/๑
ที่ยื่นคำขอจัดตั้ง ต้องมีลักษณะดังต่อไปนี้
(๑) โครงการจัดการกองทุนรวมได้ระบุไว้อย่างชัดเจนว่า
เป็นกองทุนรวมทองคำประเภทใดประเภทหนึ่งตามข้อ ๖๑/๑
(๒)
ชื่อของกองทุนรวมต้องไม่มีลักษณะที่อาจก่อให้เกิดความเข้าใจผิดในประเภทของกองทุนรวมทองคำ
(๓) มีข้อกำหนดในโครงการจัดการกองทุนรวมว่า
ทองคำแท่งที่กองทุนรวมลงทุนไม่ว่าโดยทางตรงหรือโดยทางอ้อม
ต้องเป็นไปตามหลักเกณฑ์ดังต่อไปนี้
(ก)
มีมาตรฐานและผ่านการรับรองจากหน่วยงานซึ่งเป็นที่ยอมรับในอุตสาหกรรมผู้ค้าทองคำในประเทศไทยหรือในระดับสากล  ทั้งนี้
การรับรองดังกล่าวอาจเป็นการรับรองที่ทองคำแท่งหรือที่ผู้ผลิตทองคำแท่งก็ได้
(ข) มีราคาที่เปิดเผยไว้อย่างแพร่หลายโดยหน่วยงานซึ่งเป็นที่ยอมรับในอุตสาหกรรมผู้ค้าทองคำในประเทศไทยหรือในระดับสากล

ข้อ ๖๑/๓[๖๘]  การขออนุมัติจัดตั้งกองทุนรวมอีทีเอฟทองคำ
นอกจากต้องเป็นไปตามข้อ ๖๑/๒ และหลักเกณฑ์ในหมวด ๑๐ แล้ว
ต้องเป็นไปตามหลักเกณฑ์ดังต่อไปนี้ด้วย
(๑) โครงการจัดการกองทุนรวมระบุไว้อย่างชัดเจนว่า
(ก)
กองทุนรวมดังกล่าวมีนโยบายสร้างผลตอบแทนตามความเคลื่อนไหวของราคาทองคำแท่งที่เปิดเผยไว้อย่างแพร่หลายโดยหน่วยงานซึ่งเป็นที่ยอมรับในอุตสาหกรรมผู้ค้าทองคำในประเทศไทยหรือในระดับสากล
และ
(ข) การสร้างผลตอบแทนตาม (ก) กระทำโดยการลงทุนในทองคำแท่งโดยตรงหรือโดยอ้อมผ่านการลงทุนในหน่วยลงทุนของกองทุนรวมอีทีเอฟทองคำอื่นที่มีนโยบายสร้างผลตอบแทนผ่านการลงทุนในทองคำแท่งโดยตรง
(๒)
ในกรณีที่กองทุนรวมอีทีเอฟทองคำที่ขอจัดตั้งเป็นกองทุนรวมหน่วยลงทุน
และมีนโยบายสร้างผลตอบแทนตามความเคลื่อนไหวของราคาทองคำแท่ง
ผ่านการลงทุนในหน่วยลงทุนของกองทุนรวมอีทีเอฟต่างประเทศ
กองทุนรวมอีทีเอฟทองคำนั้นต้องมีลักษณะตามข้อ ๕๘/๑ ด้วย

ข้อ ๖๑/๔[๖๙]  (ยกเลิก)

ภาค ๒
การเข้าทำสัญญารับจัดการกองทุนส่วนบุคคล

ข้อ ๖๒ 
ในการรับจัดการกองทุนส่วนบุคคลให้แก่ลูกค้าที่เป็นคณะบุคคล คณะบุคคลดังกล่าวต้องประกอบด้วยบุคคลไม่เกินสามสิบห้าราย

ข้อ ๖๓  ในการรับจัดการกองทุนส่วนบุคคล
บริษัทจัดการกองทุนส่วนบุคคลต้องดำเนินการดังต่อไปนี้
(๑) จัดทำข้อมูลของลูกค้าเป็นลายลักษณ์อักษร
โดยมีรายละเอียดของข้อมูลและปรับปรุงข้อมูลตามที่สมาคมกำหนด  ทั้งนี้ ในกรณีที่ลูกค้าปฏิเสธการให้ข้อมูลดังกล่าวให้บริษัทจัดการกองทุนส่วนบุคคลแจ้งให้ลูกค้าทราบว่าการเสนอนโยบายการลงทุนให้แก่ลูกค้านั้น
บริษัทจัดการกองทุนส่วนบุคคลได้พิจารณาข้อมูลเพียงเท่าที่ลูกค้าให้บริษัทจัดการกองทุนส่วนบุคคลเท่านั้น
(๒) เสนอนโยบายการลงทุนที่เหมาะสมกับลูกค้าซึ่งได้ประเมินจากวัตถุประสงค์ในการลงทุนของลูกค้า
ประสบการณ์ในการลงทุน ฐานะทางการเงิน ภาระทางการเงิน
ความต้องการและข้อจำกัดการลงทุน
และจัดการกองทุนส่วนบุคคลเป็นไปตามนโยบายการลงทุนดังกล่าว

ข้อ ๖๔ 
สัญญารับจัดการกองทุนส่วนบุคคลต้องมีลักษณะดังต่อไปนี้
(๑)
ไม่มีข้อความที่บริษัทจัดการกองทุนส่วนบุคคลสามารถปฏิเสธความรับผิดทางแพ่งอันเนื่องจากการจงใจหรือประมาทเลินเล่อไม่กระทำตามหน้าที่ที่กำหนดไว้ในสัญญา
(๒)
มีข้อความที่แจ้งให้ลูกค้าทราบเกี่ยวกับภาระหน้าที่ของลูกค้าที่ต้องปฏิบัติตามบทบัญญัติว่าด้วยการเข้าถือหลักทรัพย์เพื่อครอบงำกิจการ
และการจัดทำและเปิดเผยรายงานการถือหลักทรัพย์ในมาตรา ๕๙
(๓) มีอายุสัญญาไม่น้อยกว่าสองปี
ในกรณีการจัดการกองทุนส่วนบุคคลที่เป็นกองทุนสำรองเลี้ยงชีพ
(๔)
มีข้อความที่ให้ลูกค้ามีสิทธิเลิกสัญญารับจัดการกองทุนส่วนบุคคลภายในห้าวันทำการนับแต่วันที่ลงนามในสัญญาโดยไม่ต้องแจ้งให้บริษัทจัดการกองทุนส่วนบุคคลทราบล่วงหน้าและไม่ต้องชดใช้ค่าเสียหายใด
ๆ ให้แก่บริษัทจัดการกองทุนส่วนบุคคลเนื่องจากการเลิกสัญญาดังกล่าว
เว้นแต่เป็นการทำสัญญากับลูกค้าที่เป็นกองทุนสำรองเลี้ยงชีพและกองทุนบำเหน็จบำนาญข้าราชการ

ข้อ ๖๕ 
ในกรณีของกองทุนส่วนบุคคลที่มีมูลค่าหลักทรัพย์หรือทรัพย์สินของผู้ลงทุนรายย่อยต่ำกว่าหนึ่งล้านบาท
หรือกองทุนสำรองเลี้ยงชีพ ให้นำนโยบายการลงทุนของกองทุนนรวมตามข้อ ๕ (๑) และ (๒)
(ก) ถึง (ช) และหลักเกณฑ์เพิ่มเติมที่เกี่ยวข้องกับการจัดตั้งกองทุนรวมดังกล่าวมาใช้บังคับโดยอนุโลม  ทั้งนี้
ในกรณีที่เป็นกองทุนสำรองเลี้ยงชีพที่มีหลายนโยบายการลงทุน
ให้นำนโยบายการลงทุนของกองทุนรวมดังกล่าวมาใช้กับแต่ละนโยบายการลงทุนของกองทุนสำรองเลี้ยงชีพด้วย
กองทุนสำรองเลี้ยงชีพอาจกำหนดนโยบายการลงทุนโดยไม่เป็นไปตามวรรคหนึ่งก็ได้
หากบริษัทจัดการกองทุนส่วนบุคคลสามารถเปรียบเทียบผลการดำเนินงานของกองทุนสำรองเลี้ยงชีพกับตัวชี้วัดที่สอดคล้องกับนโยบายที่กำหนดขึ้นนั้น
การวัดผลการดำเนินงานของกองทุนสำรองเลี้ยงชีพที่มีนโยบายการลงทุนตามวรรคหนึ่ง
ให้บริษัทจัดการกองทุนส่วนบุคคลและลูกค้าร่วมกันตกลงเป็นลายลักษณ์อักษรเกี่ยวกับหลักเกณฑ์การวัดผลการดำเนินงานของกองทุนสำรองเลี้ยงชีพที่สอดคล้องกับนโยบายการลงทุน  ทั้งนี้ ตามหลักเกณฑ์และวิธีการที่สมาคมกำหนด

ภาค ๓
บทเฉพาะกาล

ข้อ ๖๖ 
ให้บรรดาคำสั่งและหนังสือเวียนที่ออกหรือวางแนวปฏิบัติตามประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๒๓/๒๕๔๗ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
ลงวันที่ ๑๑ มิถุนายน พ.ศ. ๒๕๔๗ ซึ่งใช้บังคับอยู่ในวันก่อนวันที่ประกาศนี้ใช้บังคับ
ยังคงใช้บังคับได้ต่อไปเท่าที่ไม่ขัดหรือแย้งกับข้อกำหนดแห่งประกาศนี้
จนกว่าจะได้มีคำสั่งและหนังสือเวียนที่ออกหรือวางแนวปฏิบัติตามประกาศนี้ใช้บังคับ

ข้อ ๖๗ 
ในกรณีที่มีประกาศฉบับอื่นใดอ้างอิงประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๒๓/๒๕๔๗ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
ลงวันที่ ๑๑ มิถุนายน พ.ศ. ๒๕๔๗
ให้การอ้างอิงดังกล่าวหมายถึงการอ้างอิงประกาศฉบับนี้

ประกาศ
ณ วันที่ ๒๘ กรกฎาคม พ.ศ. ๒๕๕๒
ธีระชัย  ภูวนาถนรานุบาล
เลขาธิการ
สำนักงานคณะกรรมการกำกับหลักทรัพย์และตลาดหลักทรัพย์

หมายเหตุ
:- เหตุผลในการออกประกาศฉบับนี้ คือ
เนื่องจากได้มีการปรับปรุงประกาศคณะกรรมการกำกับหลักทรัพย์และตลาดหลักทรัพย์
เพื่อให้เป็นไปตามพระราชบัญญัติหลักทรัพย์และตลาดหลักทรัพย์ (ฉบับที่ ๔) พ.ศ. ๒๕๕๑
และเพื่อปรับปรุงหลักเกณฑ์ในการจัดตั้งกองทุนรวมและหลักเกณฑ์เกี่ยวกับการกำหนดประเภทของกองทุนรวมให้มีความเหมาะสมยิ่งขึ้น
โดยการกำหนดให้กองทุนรวมที่มุ่งลงทุนโดยเฉพาะเจาะจงในหมวดอุตสาหกรรมซึ่งมีลักษณะเฉพาะแตกต่างจากกองทุนรวมทั่วไปเป็นกองทุนรวมพิเศษอีกประเภทหนึ่ง  ดังนั้น จึงเห็นควรออกประกาศเพื่อทดแทนประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๒๓/๒๕๔๗ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
ลงวันที่ ๑๑ มิถุนายน พ.ศ. ๒๕๔๗  จึงจำเป็นต้องออกประกาศนี้

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๕/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๒)[๗๐]

ข้อ ๕ 
ประกาศนี้ให้ใช้บังคับตั้งแต่วันที่ ๑ เมษายน พ.ศ. ๒๕๕๓ เป็นต้นไป

หมายเหตุ
:- เหตุผลในการออกประกาศฉบับนี้ คือ เพื่อกำหนดปัจจัยอ้างอิงของกองทุนรวมอีทีเอฟ
เพิ่มเติมโดยให้รวมถึงราคาหลักทรัพย์หรือตราสารทางการเงินอื่นตัวใดตัวหนึ่ง
และเพื่อกำหนดลักษณะของกองทุนรวมอีทีเอฟต่างประเทศที่กองทุนรวมอีทีเอฟสามารถใช้เป็นปัจจัยอ้างอิงได้
อันจะช่วยเพิ่มสินค้าประเภทใหม่ในตลาดทุนเพื่อให้ผู้ลงทุนมีทางเลือกในการลงทุนหลากหลายมากขึ้น  จึงจำเป็นต้องออกประกาศฉบับนี้

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๑๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๓)[๗๑]

ข้อ ๓ 
คำขออนุมัติจัดตั้งกองทุนรวมแบบกลุ่มคำขอที่ได้ยื่นต่อสำนักงานโดยชอบ
อยู่ในวันก่อนวันที่ประกาศนี้ใช้บังคับ
ให้การอนุมัติให้จัดตั้งกองทุนรวมตามคำขอดังกล่าวเป็นไปตามข้อกำหนดในประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๒๒/๒๕๕๒ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล ลงวันที่ ๒๘
กรกฎาคม พ.ศ. ๒๕๕๒ ซึ่งใช้บังคับอยู่ในวันก่อนวันที่ประกาศนี้ใช้บังคับ  ทั้งนี้ ให้นำความในข้อ ๑๒
แห่งประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๒๒/๒๕๕๒
เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล ลงวันที่ ๒๘
กรกฎาคม พ.ศ. ๒๕๕๒ ที่แก้ไขเพิ่มเติมโดยประกาศนี้
มาใช้บังคับแก่การอนุมัติคำขอจัดตั้งกองทุนรวมแบบกลุ่มคำขอโดยอนุโลม

ข้อ ๔ 
ประกาศนี้ให้ใช้บังคับตั้งแต่วันที่ ๑๖ มิถุนายน พ.ศ. ๒๕๕๓ เป็นต้นไป

หมายเหตุ
:- เหตุผลในการออกประกาศฉบับนี้ คือ (๑)
เพื่อปรับปรุงโครงสร้างของข้อกำหนดเกี่ยวกับการจัดตั้งกองทุนรวมให้ชัดเจนและเข้าใจง่าย
(๒) เพื่อยกเลิกการขออนุมัติจัดตั้งกองทุนรวมแบบเป็นกลุ่มคำขอ
และกำหนดวิธีการอนุมัติให้จัดตั้งกองทุนรวมแบบเป็นการทั่วไป
อันจะทำให้บริษัทจัดการกองทุนรวมสามารถวางแผนการจัดตั้งและเสนอขายหน่วยลงทุนของกองทุนรวมได้สะดวกยิ่งขึ้น
(๓) กำหนดหลักเกณฑ์การแก้ไขเพิ่มเติมรายละเอียดของโครงการจัดการกองทุนรวม และ (๔)
ขยายกำหนดเวลาของการเสนอขายหน่วยลงทุนครั้งแรกภายหลังจากกองทุนรวมได้รับอนุมัติให้จัดตั้ง  จึงจำเป็นต้องออกประกาศนี้

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๑๙/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๔)[๗๒]

ข้อ ๒ 
ให้บรรดาคำสั่งและหนังสือเวียนที่ออกหรือวางแนวปฏิบัติ
หรือที่ใช้บังคับอยู่ตามบทเฉพาะกาลของประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๒๒/๒๕๕๒ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล ลงวันที่ ๒๘
กรกฎาคม พ.ศ. ๒๕๕๒ ซึ่งใช้บังคับอยู่ในวันก่อนวันที่ประกาศนี้ใช้บังคับ
ยังคงใช้บังคับได้ต่อไปเท่าที่ไม่ขัดหรือแย้งกับข้อกำหนดแห่งประกาศนี้
จนกว่าจะได้มีคำสั่งและหนังสือเวียนที่ออกหรือวางแนวปฏิบัติตามประกาศนี้ใช้บังคับ

ข้อ ๓ 
ประกาศนี้ให้ใช้บังคับตั้งแต่วันที่ ๑ กรกฎาคม พ.ศ. ๒๕๕๓ เป็นต้นไป

หมายเหตุ
:- เหตุผลในการออกประกาศฉบับนี้ คือ
เพื่อปรับปรุงหลักเกณฑ์ในการพิจารณาความเป็นกลุ่มบุคคลเดียวกันของผู้ถือหน่วยลงทุนของกองทุนรวมให้มีความเหมาะสมยิ่งขึ้น  จึงจำเป็นต้องออกประกาศนี้

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๓๑/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๕)[๗๓]

ข้อ ๕ 
ประกาศนี้ให้ใช้บังคับตั้งแต่วันที่ ๑ มกราคม พ.ศ. ๒๕๕๔ เป็นต้นไป

หมายเหตุ
:- เหตุผลในการออกประกาศฉบับนี้ คือ (๑)
เพื่อปรับปรุงข้อกำหนดเกี่ยวกับลักษณะและหลักเกณฑ์ของการจัดตั้งกองทุนรวมตลาดเงิน
และ (๒)
ปรับปรุงหลักเกณฑ์การจัดสรรหน่วยลงทุนของกองทุนรวมตลาดเงินให้เหมาะสมและสอดคล้องกับลักษณะการลงทุนของกองทุนรวมดังกล่าว  จึงจำเป็นต้องออกประกาศนี้

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๓๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๖)[๗๔]

ข้อ ๔ 
ประกาศนี้ให้ใช้บังคับตั้งแต่วันที่ ๑ ตุลาคม พ.ศ. ๒๕๕๓ เป็นต้นไป

หมายเหตุ
:- เหตุผลในการออกประกาศฉบับนี้ คือ
เพื่อเป็นการเพิ่มผลิตภัณฑ์ทางการเงินและสร้างทางเลือกให้แก่ผู้ลงทุนในตลาดทุนไทย
สมควรให้บริษัทจัดการกองทุนรวมสามารถจัดตั้งกองทุนรวมทองคำและกองทุนรวมอีทีเอฟทองคำได้  จึงจำเป็นต้องออกประกาศนี้

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๑๐/๒๕๕๔ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๗)[๗๕]

ข้อ ๓ 
ประกาศนี้ให้ใช้บังคับตั้งแต่วันที่ ๑ พฤษภาคม พ.ศ. ๒๕๕๔ เป็นต้นไป

หมายเหตุ
:- เหตุผลในการออกประกาศฉบับนี้ คือ
เพื่อยกเลิกหลักเกณฑ์ในการพิจารณาอนุมัติคำขอจัดตั้งกองทุนรวมทองคำ
และกองทุนรวมอีทีเอฟทองคำ
ที่มีวัตถุประสงค์ในการนำหน่วยลงทุนเข้าจดทะเบียนในตลาดหลักทรัพย์แห่งประเทศไทย
ซึ่งกำหนดว่า
สำนักงานจะอนุมัติให้จัดตั้งกองทุนรวมดังกล่าวเมื่อมีข้อบังคับของตลาดหลักทรัพย์แห่งประเทศไทยเกี่ยวกับการรับสมาชิกที่สามารถส่งคำสั่งซื้อหรือขายเฉพาะหลักทรัพย์ที่อ้างอิงกับราคาทองคำแล้ว  จึงจำเป็นต้องออกประกาศฉบับนี้

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๑๕/๒๕๕๔ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๘)[๗๖]

ข้อ ๖ 
ประกาศนี้ให้ใช้บังคับตั้งแต่วันที่ ๑๖ มิถุนายน พ.ศ. ๒๕๕๔ เป็นต้นไป

หมายเหตุ
:- เหตุผลในการออกประกาศฉบับนี้ คือ
เพื่อปรับปรุงหลักเกณฑ์เกี่ยวกับการเพิ่มเงินทุนของโครงการของกองทุนรวมและหลักเกณฑ์เกี่ยวกับการเสนอขายหน่วยลงทุนครั้งแรก
ให้มีความเหมาะสมยิ่งขึ้น 
จึงจำเป็นต้องออกประกาศนี้

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๒๘/๒๕๕๔ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๙)[๗๗]

ข้อ ๗  กรณีบริษัทจัดการกองทุนรวมยื่นคำขออนุมัติจัดตั้งกองทุนรวมต่อสำนักงานโดยชอบในวันก่อนวันที่ประกาศนี้และประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๓๐/๒๕๕๔ เรื่อง แก้ไขข้อกำหนดเกี่ยวกับเอกสารของกองทุนรวม ลงวันที่ ๒๕
สิงหาคม พ.ศ. ๒๕๕๔ ใช้บังคับ ให้การอนุมัติจัดตั้งกองทุนรวมตามคำขอดังกล่าวเป็นไปตามข้อกำหนดในประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๒๒/๒๕๕๒ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล ลงวันที่ ๒๘
กรกฎาคม พ.ศ. ๒๕๕๒ ซึ่งใช้บังคับอยู่ในวันก่อนวันที่ประกาศนี้และประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๓๐/๒๕๕๔ เรื่อง แก้ไขข้อกำหนดเกี่ยวกับเอกสารของกองทุนรวม ลงวันที่ ๒๕
สิงหาคม พ.ศ. ๒๕๕๔ ใช้บังคับ

ข้อ ๘ 
ในกรณีที่บริษัทจัดการกองทุนรวมประสงค์จะขอรับความเห็นชอบจากสำนักงานในการแก้ไขเพิ่มเติมโครงการจัดการกองทุนรวมให้เป็นไปตามประกาศนี้
ให้บริษัทจัดการกองทุนรวมยื่นคำขอเป็นหนังสือพร้อมทั้งเอกสารหลักฐานประกอบคำขอ
ดังต่อไปนี้
(๑) รายละเอียดของโครงการที่จะแก้ไขเพิ่มเติม
โดยให้บริษัทจัดการกองทุนรวมยื่นผ่านระบบพิจารณาคำขอจัดตั้งกองทุนรวมตามที่กำหนดไว้บนเว็บไซต์ของสำนักงาน
(๒)
คำรับรองว่าข้อมูลของกองทุนรวมดังกล่าวมิได้มีสาระสำคัญเปลี่ยนแปลงไปจากเดิม  ทั้งนี้
คำรับรองต้องลงลายมือชื่อโดยบุคคลดังต่อไปนี้
(ก) ผู้ดูแลผลประโยชน์ของกองทุนรวม และ
(ข)
กรรมการที่มีอำนาจลงลายมือชื่อผูกพันบริษัทจัดการกองทุนรวม
หรือในกรณีที่มีการมอบอำนาจจากกรรมการ
ผู้รับรองต้องมีตำแหน่งไม่ต่ำกว่าผู้อำนวยการฝ่าย
หรือผู้ดำรงตำแหน่งเทียบเท่าที่เรียกชื่ออย่างอื่น
ที่รับผิดชอบงานในสายงานเกี่ยวกับการจัดตั้งกองทุนรวมนั้น
เมื่อสำนักงานได้รับคำขอและเอกสารหลักฐานที่ครบถ้วนตามวรรคหนึ่งแล้วให้ถือว่าสำนักงานให้ความเห็นชอบให้แก้ไขเพิ่มเติมโครงการซึ่งมีสาระสำคัญที่มิได้เปลี่ยนแปลงไปจากเดิมนั้นได้

ข้อ ๙ 
ประกาศนี้ให้ใช้บังคับตั้งแต่วันที่ ๑ กันยายน พ.ศ. ๒๕๕๔ เป็นต้นไป

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สจ. ๑/๒๕๕๕ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๐)[๗๘]

ข้อ ๒ 
ประกาศนี้ให้ใช้บังคับตั้งแต่วันที่ ๑ กุมภาพันธ์ พ.ศ. ๒๕๕๕ เป็นต้นไป

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๕/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๑)[๗๙]

ข้อ ๘ 
ประกาศนี้ให้ใช้บังคับตั้งแต่วันที่ ๑ เมษายน พ.ศ. ๒๕๕๖ เป็นต้นไป

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๑๒/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๒)[๘๐]

ข้อ ๔ 
ประกาศนี้ให้ใช้บังคับตั้งแต่วันที่ ๒ เมษายน พ.ศ. ๒๕๕๖ เป็นต้นไป

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๑๔/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๓)[๘๑]

ข้อ ๓ 
ประกาศนี้ให้ใช้บังคับตั้งแต่วันที่ ๑ พฤษภาคม พ.ศ. ๒๕๕๖ เป็นต้นไป

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๓๘/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๔)[๘๒]

ข้อ ๙ 
ประกาศนี้ให้ใช้บังคับตั้งแต่วันที่ ๑ ธันวาคม พ.ศ. ๒๕๕๖ เป็นต้นไป

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๔/๒๕๕๗ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๕)[๘๓]

ข้อ ๒  ประกาศนี้ให้ใช้บังคับตั้งแต่วันที่
๑ กรกฎาคม พ.ศ. ๒๕๕๗ เป็นต้นไป

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๓๕/๒๕๕๘ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๖)[๘๔]

ข้อ ๓  ประกาศนี้ให้ใช้บังคับตั้งแต่วันที่ ๒๐
กรกฎาคม พ.ศ. ๒๕๕๘ เป็นต้นไป

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๖๕/๒๕๕๘ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๗)[๘๕]

ข้อ ๒  ประกาศนี้ให้ใช้บังคับตั้งแต่วันที่ ๑๖
สิงหาคม พ.ศ. ๒๕๕๘ เป็นต้นไป

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๗๘/๒๕๕๘ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๘)[๘๖]

ข้อ ๔  ประกาศนี้ให้ใช้บังคับตั้งแต่วันที่ ๒๐
พฤศจิกายน พ.ศ. ๒๕๕๘ เป็นต้นไป

จุฑามาศ/จัดทำ
๖ กุมภาพันธ์
๒๕๕๗

นุสรา/ปรับปรุง
๒๘ มกราคม ๒๕๕๙

[๑]
ราชกิจจานุเบกษา เล่ม ๑๒๖/ตอนพิเศษ ๑๑๕ ง/หน้า ๔/๑๖ สิงหาคม ๒๕๕๒

[๒] ข้อ ๒
(๕) นิยามคำว่า เงินทุนโครงการ
แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่
สน. ๑๕/๒๕๕๔ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๘)

[๓] ข้อ ๒
(๑๓) นิยามคำว่า กองโครงสร้างพื้นฐาน
เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๑๒/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่
๑๒)

[๔] ข้อ ๒
(๑๔) นิยามคำว่า หน่วยของกองโครงสร้างพื้นฐาน
เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๑๒/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๒)

[๕] ข้อ ๒
(๑๕) นิยามคำว่า กิจการโครงสร้างพื้นฐาน
เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๑๒/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๒)

[๖]
ข้อ ๓ วรรคสอง เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๖๕/๒๕๕๘ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๑๗)

[๗] ข้อ ๕
(๑) (ข) แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๓๑/๒๕๕๓ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๕)

[๘] ข้อ ๕
(๒) (ข) แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๓๑/๒๕๕๓ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๕)

[๙] ข้อ ๕
(๒) (ฑ) วรรคสอง นิยามคำว่า ผู้ดูแลสภาพคล่อง
แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่
สน. ๕/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๒)

[๑๐] ข้อ ๕
(๒) (ณ) เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๓๔/๒๕๕๓ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๖)

[๑๑] ข้อ ๗
แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๑๒/๒๕๕๖ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๑๒)

[๑๒] ภาค ๑
การจัดตั้งกองทุนรวมและการขายหน่วยลงทุน หมวด ๑ หลักเกณฑ์ทั่วไป ส่วนที่ ๒
การอนุมัติให้จัดตั้งกองทุนรวม ข้อ ๘ ถึง ข้อ ๑๖
แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่
สน. ๑๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๓)

[๑๓] ข้อ ๘
แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๔/๒๕๕๗
เรื่องการจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๑๕)

[๑๔] ข้อ ๘/๑
เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๓๘/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๔)

[๑๕] ข้อ ๙
แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๓๕/๒๕๕๘ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๑๖)

[๑๖] ข้อ ๑๐
แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๓๕/๒๕๕๘ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๑๖)

[๑๗] ข้อ
๑๑ แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๑๔/๒๕๕๓ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๓)

[๑๘] ข้อ
๑๒ ยกเลิกโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สจ.
๑/๒๕๕๕ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๐)

[๑๙] ข้อ
๑๓ แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๑๔/๒๕๕๓ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๓)

[๒๐] ข้อ
๑๓ (๑) แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๒๘/๒๕๕๔ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๙)

[๒๑] ข้อ
๑๔ แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๑๔/๒๕๕๓ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๓)

[๒๒] ข้อ
๑๕ แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๑๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๓)

[๒๓] ข้อ
๑๕ (๕) แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๒๘/๒๕๕๔ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๙)

[๒๔] ข้อ
๑๖ แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๑๔/๒๕๕๓ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๓)

[๒๕] ข้อ
๑๖/๑ เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๑๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๓)

[๒๖] ข้อ
๑๖/๒ เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๑๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๓)

[๒๗] ข้อ
๑๖/๓ เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๑๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๓)

[๒๘] ข้อ
๑๖/๔ เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๑๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๓)

[๒๙] ข้อ
๑๖/๕ เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๑๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๓)

[๓๐] ข้อ ๑๖/๖
เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๑๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๓)

[๓๑] ภาค ๑
การจัดตั้งกองทุนรวมและการขายหน่วยลงทุน หมวด ๑ หลักเกณฑ์ทั่วไป ส่วนที่ ๒/๑ การแบ่งชนิดของหน่วยลงทุน
ข้อ ๑๖/๗ ถึง ข้อ ๑๖/๘
เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๑๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๓)

[๓๒] ข้อ
๑๖/๗ แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๗๘/๒๕๕๘ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๑๘)

[๓๓] ข้อ
๑๖/๘ ซึ่งเพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่
สน. ๑๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๓)
แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่
สน. ๑๔/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๓)

[๓๔] ภาค ๑
การจัดตั้งกองทุนรวมและการขายหน่วยลงทุน หมวด ๑ หลักเกณฑ์ทั่วไป ส่วนที่ ๒/๒
การแก้ไขเพิ่มเติมข้อมูลที่ยื่นต่อสำนักงานในการขออนุมัติจัดตั้งกองทุนรวม ข้อ
๑๖/๙ ถึง ข้อ ๑๖/๑๐
เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๑๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๓)

[๓๕] ข้อ
๑๖/๙ เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๑๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๓)

[๓๖] ข้อ
๑๖/๑๐ เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๑๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๓)

[๓๗] ข้อ
๑๗ ยกเลิกโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๕/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๑)

[๓๘] ข้อ
๑๘ ยกเลิกโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๕/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๑)

[๓๙] ข้อ
๑๙ แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๑๕/๒๕๕๔ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๘)

[๔๐] ข้อ
๒๐ แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๑๕/๒๕๕๔ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๘)

[๔๑] ข้อ
๒๑ ยกเลิกโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๕/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๑)

[๔๒] ข้อ
๒๒ ยกเลิกโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๓๘/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๔)

[๔๓] ข้อ
๒๓ ยกเลิกโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๓๘/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๔)

[๔๔] ข้อ
๒๖ แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๑๕/๒๕๕๔ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๘)

[๔๕] ข้อ
๒๗ แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๓๘/๒๕๕๖ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๑๔)

[๔๖] ข้อ
๒๘ ยกเลิกโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๓๘/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๔)

[๔๗] ข้อ
๒๙ ยกเลิกโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๓๘/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๔)

[๔๘] ข้อ
๓๐ ยกเลิกโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๓๘/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๔)

[๔๙] ข้อ
๓๑ ยกเลิกโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๓๘/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๔)

[๕๐] ข้อ
๓๒ ยกเลิกโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๓๘/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่
๑๔)

[๕๑] ภาค ๑
การจัดตั้งกองทุนรวมและการขายหน่วยลงทุน หมวด ๑/๑
หลักเกณฑ์เพิ่มเติมของกองทุนรวมตลาดเงิน ข้อ ๓๒/๑
เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๓๑/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๕)

[๕๒] ข้อ
๓๒/๑ เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๓๑/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๕)

[๕๓] ข้อ
๓๔ แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๒๘/๒๕๕๔ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๙)

[๕๔] ข้อ
๓๕ ยกเลิกโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๒๘/๒๕๕๔ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๙)

[๕๕] ข้อ
๓๖ ยกเลิกโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๒๘/๒๕๕๔ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๙)

[๕๖] ข้อ ๔๒/๑
เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๗๘/๒๕๕๘ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๑๘)

[๕๗] ข้อ
๔๘ ยกเลิกโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๕/๒๕๕๖ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๑๑)

[๕๘] ข้อ
๔๙ แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๓๘/๒๕๕๖ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๑๔)

[๕๙] ข้อ ๕๓
แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๗๘/๒๕๕๘ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๑๘)

[๖๐] ข้อ
๕๘ แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๓๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๖)

[๖๑] ข้อ
๕๘/๑ เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๕/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๒)

[๖๒] ข้อ
๕๘/๑ วรรคสอง ยกเลิกโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๑๐/๒๕๕๔ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๗)

[๖๓] ข้อ
๖๐ แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๓๘/๒๕๕๖ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๑๔)

[๖๔] ข้อ
๖๑ (๓) (ข/๑) เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๑๒/๒๕๕๖ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๑๒)

[๖๕] ภาค ๑
การจัดตั้งกองทุนรวมและการขายหน่วยลงทุน หมวด ๑๒
หลักเกณฑ์เพิ่มเติมของกองทุนรวมทองคำ ข้อ ๖๑/๑ ถึง ข้อ ๖๑/๔
เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. ๓๔/๒๕๕๓ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๖)

[๖๖] ข้อ
๖๑/๑ เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๓๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๖)

[๖๗] ข้อ
๖๑/๒ เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๓๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๖)

[๖๘] ข้อ
๖๑/๓ เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน.
๓๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๖)

[๖๙] ข้อ
๖๑/๔ ซึ่งเพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์ ที่
สน. ๓๔/๒๕๕๓ เรื่อง การจัดตั้งกองทุนรวมและการเข้าทำสัญญารับจัดการกองทุนส่วนบุคคล
(ฉบับที่ ๖) ยกเลิกโดยประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. ๑๐/๒๕๕๔ เรื่อง
การจัดตั้งกองทุนรวมและการเข้าทำสัญญารับจัดการกองทุนส่วนบุคคล (ฉบับที่ ๗)

[๗๐]
ราชกิจจานุเบกษา เล่ม ๑๒๗/ตอนพิเศษ ๕๕ ง/หน้า ๑๒/๓๐ เมษายน ๒๕๕๓

[๗๑]
ราชกิจจานุเบกษา เล่ม ๑๒๗/ตอนพิเศษ ๗๔ ง/หน้า ๖๗/๑๔ มิถุนายน ๒๕๕๓

[๗๒]
ราชกิจจานุเบกษา เล่ม ๑๒๗/ตอนพิเศษ ๗๕ ง/หน้า ๔๓/๑๕ มิถุนายน ๒๕๕๓

[๗๓]
ราชกิจจานุเบกษา เล่ม ๑๒๗/ตอนพิเศษ ๑๐๙ ง/หน้า ๕๔/๑๔ กันยายน ๒๕๕๓

[๗๔]
ราชกิจจานุเบกษา เล่ม ๑๒๗/ตอนพิเศษ ๑๑๔ ง/หน้า ๙/๓๐ กันยายน ๒๕๕๓

[๗๕]
ราชกิจจานุเบกษา เล่ม ๑๒๘/ตอนพิเศษ ๕๐ ง/หน้า ๑๐๒/๒๙ เมษายน ๒๕๕๔

[๗๖]
ราชกิจจานุเบกษา เล่ม ๑๒๘/ตอนพิเศษ ๗๒ ง/หน้า ๔๓/๒๘ มิถุนายน ๒๕๕๔

[๗๗]
ราชกิจจานุเบกษา เล่ม ๑๒๘/ตอนพิเศษ ๑๑๐ ง/หน้า ๓๒/๒๓ กันยายน ๒๕๕๔

[๗๘]
ราชกิจจานุเบกษา เล่ม ๑๒๙/ตอนพิเศษ ๒๒ ง/หน้า ๒๒/๒๔ มกราคม ๒๕๕๕

[๗๙]
ราชกิจจานุเบกษา เล่ม ๑๓๐/ตอนพิเศษ ๓๑ ง/หน้า ๖๑/๘ มีนาคม ๒๕๕๖

[๘๐] ราชกิจจานุเบกษา
เล่ม ๑๓๐/ตอนพิเศษ ๔๘ ง/หน้า ๕๔/๑๗ เมษายน ๒๕๕๖

[๘๑]
ราชกิจจานุเบกษา เล่ม ๑๓๐/ตอนพิเศษ ๕๔ ง/หน้า ๕๗/๓๐ เมษายน ๒๕๕๖

[๘๒]
ราชกิจจานุเบกษา เล่ม ๑๓๐/ตอนพิเศษ ๑๗๘ ง/หน้า ๓๕/๙ ธันวาคม ๒๕๕๖

[๘๓]
ราชกิจจานุเบกษา เล่ม ๑๓๑/ตอนพิเศษ ๑๑๖ ง/หน้า ๒/๒๐ มิถุนายน ๒๕๕๗

[๘๔] ราชกิจจานุเบกษา
เล่ม ๑๓๒/ตอนพิเศษ ๑๖๗ ง/หน้า ๑/๒๐ กรกฎาคม ๒๕๕๘

[๘๕] ราชกิจจานุเบกษา
เล่ม ๑๓๒/ตอนพิเศษ ๑๗๘ ง/หน้า ๔/๓ สิงหาคม ๒๕๕๘

[๘๖] ราชกิจจานุเบกษา
เล่ม ๑๓๒/ตอนพิเศษ ๓๐๐ ง/หน้า ๙/๑๘ พฤศจิกายน ๒๕๕๘